CELEX: 52020PC0176
Language: el
Date: 2020-04-29
Title: Πρόταση ΚΑΝΟΝΙΣΜΟΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ για τη θέσπιση ειδικών και προσωρινών μέτρων λόγω της έξαρσης της νόσου COVID-19 και σχετικά με την ισχύ ορισμένων πιστοποιητικών, αδειών και εγκρίσεων και με την αναβολή ορισμένων περιοδικών ελέγχων και κατάρτισης σε ορισμένους τομείς της νομοθεσίας για τις μεταφορές

ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 29.4.2020
            COM(2020) 176 final
            2020/0068(COD)
            Πρόταση
            ΚΑΝΟΝΙΣΜΟΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ
            για τη θέσπιση ειδικών και προσωρινών μέτρων λόγω της έξαρσης της νόσου COVID-19 και σχετικά με την ισχύ ορισμένων πιστοποιητικών, αδειών και εγκρίσεων και με την αναβολή ορισμένων περιοδικών ελέγχων και κατάρτισης σε ορισμένους τομείς της νομοθεσίας για τις μεταφορές
            (Κείμενο που παρουσιάζει ενδιαφέρον για τον ΕΟΧ)
            
               
         
         
            
               ΑΙΤΙΟΛΟΓΙΚΗ ΕΚΘΕΣΗ
            
            
               1.ΠΛΑΙΣΙΟ ΤΗΣ ΠΡΟΤΑΣΗΣ
            
            
               •Αιτιολόγηση και στόχοι της πρότασης
            
            
               Στόχος του παρόντος σχεδίου κανονισμού είναι η θέσπιση ειδικών και προσωρινών μέτρων για την ανανέωση και την παράταση της περιόδου ισχύος ορισμένων πιστοποιητικών, αδειών και εγκρίσεων και την αναβολή ορισμένων περιοδικών ελέγχων και κατάρτισης ως αντίδραση στις έκτακτες περιστάσεις που προκαλούνται από την έξαρση της νόσου COVID-19 στον τομέα των οδικών, σιδηροδρομικών και εσωτερικών πλωτών μεταφορών και της ασφάλειας στη θάλασσα.
            
            
               Η έξαρση της νόσου COVID-19 και η επακόλουθη κρίση στον τομέα της δημόσιας υγείας αποτελούν μια άνευ προηγουμένου πρόκληση για τα κράτη μέλη και συνιστούν σημαντική επιβάρυνση για τις εθνικές αρχές, τους πολίτες της ΕΕ και τους οικονομικούς φορείς, μεταξύ άλλων ιδίως και στον τομέα των μεταφορών. Η κρίση λόγω της νόσου COVID-19 έχει δημιουργήσει έκτακτες περιστάσεις που επηρεάζουν τις συνήθεις δραστηριότητες των αρμόδιων αρχών στα κράτη μέλη και το έργο των επιχειρήσεων μεταφορών όσον αφορά τις διοικητικές διατυπώσεις που πρέπει να διεκπεραιώνονται σε διάφορους τομείς μεταφορών. Οι περιστάσεις αυτές δεν μπορούσαν ευλόγως να είχαν προβλεφθεί κατά τον χρόνο έκδοσης της εν λόγω νομοθεσίας της Ένωσης. 
            
            
               Λόγω των δημόσιων μέτρων που κατέστησαν αναγκαία λόγω της έξαρσης της νόσου COVID-19, οι μεταφορείς και άλλα ενδιαφερόμενα πρόσωπα σε πολλές περιπτώσεις δεν είναι σε θέση να διεκπεραιώσουν τις απαραίτητες διατυπώσεις ή διαδικασίες για να συμμορφωθούν με ορισμένες διατάξεις του ενωσιακού δικαίου που σχετίζονται με την ανανέωση, την παράταση ή τη συνέχιση της ισχύος πιστοποιητικών, αδειών ή εγκρίσεων. Επιπλέον, και για τους ίδιους λόγους, οι αρμόδιες αρχές των κρατών μελών ενδέχεται να μην είναι σε θέση να συμμορφωθούν με τις υποχρεώσεις που ορίζει το ενωσιακό δίκαιο και να διασφαλίσουν τη διεκπεραίωση των σχετικών αιτημάτων που υποβάλλουν οι μεταφορείς πριν από τη λήξη των ισχυουσών προθεσμιών. 
            
            
               Αυτό συμβαίνει, για παράδειγμα, με τις άδειες οδήγησης, τον τεχνικό έλεγχο των μηχανοκίνητων οχημάτων και των ρυμουλκουμένων τους, τις κοινοτικές άδειες και τις βεβαιώσεις οδηγού για την παροχή υπηρεσιών οδικών εμπορευματικών μεταφορών, τα ενιαία πιστοποιητικά ασφάλειας ή τις εγκρίσεις ασφάλειας των σιδηροδρόμων, τα πιστοποιητικά κυβερνήτη σκάφους ή τις αξιολογήσεις ασφάλειας λιμένα κ.λπ. Είναι πολύ πιθανό τα εν λόγω πιστοποιητικά, άδειες, εγκρίσεις που, σύμφωνα με το ενωσιακό δίκαιο, θα έληγαν μεταξύ της 1ης Μαρτίου 2020 και της 31ης Αυγούστου 2020, να μην καταστεί δυνατό να ανανεωθούν εγκαίρως. 
            
            
               Για να εξασφαλιστεί η ομαλή λειτουργία της εσωτερικής αγοράς, ένα υψηλό επίπεδο ασφάλειας των μεταφορών, για να παρασχεθεί ασφάλεια δικαίου και να αποφευχθεί ενδεχόμενη αναταραχή στην αγορά, είναι αναγκαίο να θεσπιστούν προσωρινές διατάξεις για την παράταση της ισχύος των εν λόγω πιστοποιητικών, αδειών ή εγκρίσεων που θα έληγαν μεταξύ της 1ης Μαρτίου 2020 και της 31ης Αυγούστου 2020 και να διασφαλιστεί ότι παραμένουν σε ισχύ για εύλογο χρονικό διάστημα κατά και μετά την έξαρση της νόσου COVID-19. 
            
            
               Ομοίως, οι προθεσμίες για τις σχετικές διατυπώσεις θα πρέπει να παραταθούν και οι άδειες, τα πιστοποιητικά και τα παρόμοια έγγραφα θα πρέπει, αναλόγως, να διατηρηθούν σε ισχύ. Κατά περίπτωση, θα πρέπει να επιτρέπεται και να καταστεί υποχρεωτική η χρήση εναλλακτικών μέσων που θα δίνουν τη δυνατότητα για ορθή διεξαγωγή των ελέγχων. Αυτό ισχύει, για παράδειγμα, στον τομέα των ταχογράφων, σε περίπτωση λήξης των καρτών οδηγού και αδυναμίας έκδοσης νέας κάρτας. 
            
            
               Επιπλέον, είναι δυνατόν λόγω των μέτρων που λαμβάνει το ενδιαφερόμενο κράτος μέλος για την πρόληψη ή την ανάσχεση της εξάπλωσης της νόσου COVID-19, η ανανέωση των πιστοποιητικών, των αδειών ή των εγκρίσεων να παραμένει ανέφικτη μετά το χρονικό διάστημα που αναφέρεται στη μία ή στην άλλη σχετική διάταξη του παρόντος κανονισμού. Εάν, κατόπιν αιτήσεως του ενδιαφερόμενου κράτους μέλους σε τέτοια περίπτωση, η Επιτροπή διαπιστώσει ότι οι περιστάσεις το δικαιολογούν, η Επιτροπή θα επιτρέπει στο οικείο κράτος μέλος να εφαρμόσει παράταση της σχετικής περιόδου ή των σχετικών περιόδων. Η παράταση αυτή θα πρέπει να περιορίζεται στην περίοδο κατά την οποία είναι πιθανόν να συνεχιστεί η δυσκολία ανανέωσης των πιστοποιητικών, των αδειών ή των εγκρίσεων στο εν λόγω κράτος μέλος.
            
            
               •Συνέπεια με τις ισχύουσες διατάξεις στον τομέα πολιτικής
            
            
               Η νομοθεσία την οποία αφορά ο παρών κανονισμός δεν περιέχει ρητές διατάξεις που θα επέτρεπαν την παράταση της ισχύος πιστοποιητικών, εγκρίσεων ή αδειών σε περιστάσεις όπως αυτές που δημιούργησε η κρίση λόγω της νόσου COVID-19. Ως εκ τούτου, είναι αναγκαίο να θεσπιστούν σχετικές διατάξεις προκειμένου να ληφθούν υπόψη οι επιπτώσεις της τρέχουσας κρίσης και να παρασχεθεί ασφάλεια δικαίου σε ιδιώτες και οικονομικούς φορείς, καθώς και στις αρχές των κρατών μελών.
            
            
               •Συνέπεια με άλλες πολιτικές της Ένωσης
            
            
               Η αποτελεσματική λειτουργία της εσωτερικής αγοράς στον τομέα των μεταφορών και των συναφών υπηρεσιών εξαρτάται από τη συνεχή παροχή μεταφορικών υπηρεσιών από τους φορείς εκμετάλλευσης. Οι αρνητικές συνέπειες της τρέχουσας κρίσης θα μπορούσαν, λόγω της αδυναμίας των επιχειρήσεων να εκπληρώσουν τις ισχύουσες απαιτήσεις, να θέσουν σε κίνδυνο την άσκηση της δραστηριότητάς τους. Θα μπορούσαν επίσης να οδηγήσουν σε έλλειψη διαθέσιμου προσωπικού για την εν λόγω δραστηριότητα, λόγω έλλειψης των απαραίτητων έγκυρων εγγράφων που θα του επέτρεπαν να ασκήσει το επάγγελμά του νόμιμα. Οι διατάξεις του παρόντος προτεινόμενου κανονισμού αφορούν την αντιμετώπιση αυτού του σημαντικού προβλήματος, κατοχυρώνουν την ασφάλεια δικαίου και επιτρέπουν την άσκηση των επαγγελμάτων στον τομέα των μεταφορών. 
            
            
               2.ΝΟΜΙΚΗ ΒΑΣΗ, ΕΠΙΚΟΥΡΙΚΟΤΗΤΑ ΚΑΙ ΑΝΑΛΟΓΙΚΟΤΗΤΑ
            
            
               •Νομική βάση
            
            
               Η πρόταση βασίζεται στο άρθρο 91 και στο άρθρο 100 παράγραφος 2 της Συνθήκης για τη λειτουργία της Ευρωπαϊκής Ένωσης.
            
            
               •Επικουρικότητα (σε περίπτωση μη αποκλειστικής αρμοδιότητας) 
            
            
               Σύμφωνα με την αρχή της επικουρικότητας, η Ένωση δύναται να αναλάβει δράση μόνον εφόσον είναι αδύνατον να επιτευχθούν οι επιδιωκόμενοι στόχοι μόνον από τα κράτη μέλη. Τα ζητήματα που οδήγησαν στην παρούσα πρόταση συνδέονται με τους όρους του ενωσιακού δικαίου και μπορούν συνεπώς να αντιμετωπιστούν μόνο με διατάξεις ενωσιακού δικαίου, δηλαδή με τη μορφή προσωρινών παρεκκλίσεων.
            
         
         
            
               •Αναλογικότητα
            
            
               Η παρούσα δράση της Ένωσης είναι απαραίτητη για την επίτευξη του στόχου της ορθής λειτουργίας των μηχανισμών που προβλέπονται από τις σχετικές νομοθετικές πράξεις του ενωσιακού δικαίου, λαμβανομένων υπόψη του μεγέθους και της σοβαρότητας της τρέχουσας έξαρσης της νόσου COVID-19. Ο προτεινόμενος κανονισμός περιλαμβάνει στοχευμένα προσωρινά μέτρα, τα οποία συνδέονται αυστηρά με την τρέχουσα έξαρση της νόσου COVID-19 και περιορίζονται σε ό,τι είναι αναγκαίο για την ασφάλεια δικαίου, την ασφάλεια των μεταφορών και την ομαλή λειτουργία της εσωτερικής αγοράς.
            
            
               •Επιλογή της νομικής πράξης
            
            
               Η παρούσα πρόταση αφορά ειδικές διατάξεις που επηρεάζουν την εφαρμογή διαφόρων οδηγιών και κανονισμών. Οι διατάξεις της προτεινόμενης πράξης θα πρέπει να εφαρμοστούν αμέσως και να ισχύουν άμεσα προκειμένου να υπάρξει ασφάλεια δικαίου, χωρίς καθυστέρηση, για τους μεταφορείς και τα άλλα ενδιαφερόμενα πρόσωπα, καθώς και για τις αρχές των κρατών μελών. Η ισχύς των σχετικών πιστοποιητικών, εγκρίσεων και αδειών, καθώς και η υποχρέωση διενέργειας περιοδικών ελέγχων, κατάρτισης ή εξετάσεων θα πρέπει, επομένως, να παραταθούν εκ του νόμου, ακόμη και όταν τα σχετικά θέματα ρυθμίζονται από οδηγία. Ως εκ τούτου, η παρούσα νομοθετική πράξη θα πρέπει να λάβει τη μορφή κανονισμού που εφαρμόζεται άμεσα και δεν απαιτεί μεταφορά στο εθνικό δίκαιο. 
            
            
               3.ΑΠΟΤΕΛΕΣΜΑΤΑ ΤΩΝ ΕΚ ΤΩΝ ΥΣΤΕΡΩΝ ΑΞΙΟΛΟΓΗΣΕΩΝ, ΤΩΝ ΔΙΑΒΟΥΛΕΥΣΕΩΝ ΜΕ ΤΑ ΕΝΔΙΑΦΕΡΟΜΕΝΑ ΜΕΡΗ ΚΑΙ ΤΩΝ ΕΚΤΙΜΗΣΕΩΝ ΕΠΙΠΤΩΣΕΩΝ
            
            
               •Διαβουλεύσεις με τα ενδιαφερόμενα μέρη
            
            
               
                  Δεδομένου του επείγοντος χαρακτήρα του ζητήματος, δεν διενεργήθηκε επίσημη διαβούλευση με τα ενδιαφερόμενα μέρη. Ωστόσο, τόσο οι αρχές των κρατών μελών όσο και τα ενδιαφερόμενα μέρη κάλεσαν την Επιτροπή να εγκρίνει πρόταση κατάλληλων μέτρων, και αρκετοί εξέφρασαν ανησυχίες σχετικά με τον κατακερματισμό που θα μπορούσε να προκύψει χωρίς τη δράση σε επίπεδο Ένωσης. Πράγματι, πολλά κράτη μέλη έχουν ήδη θεσπίσει ή ανακοινώσει επικείμενη θέσπιση εθνικών μέτρων για την παράταση ισχύος πιστοποιητικών και αδειών. Οι ενώσεις μεταφορών εξέφρασαν ανησυχίες σχετικά με τέτοιου είδους ασυντόνιστες εθνικές πρωτοβουλίες. 
               
            
            
               •Συλλογή και χρήση εμπειρογνωσίας
            
            
               
                  Όπως εξηγήθηκε, δεν κατέστη δυνατόν να πραγματοποιηθεί η δέουσα συλλογή εμπειρογνωσίας λόγω του επείγοντος χαρακτήρα της κατάστασης. 
               
            
            
               •Εκτίμηση επιπτώσεων
            
            
               
                  Δεδομένου του επείγοντος χαρακτήρα της κατάστασης, δεν διενεργήθηκε εκτίμηση επιπτώσεων. Η παρούσα πρόταση δεν μεταβάλλει τις αρχές και τους μηχανισμούς της σχετικής ενωσιακής νομοθεσίας και δεν επιβάλλει νέες υποχρεώσεις στα ενδιαφερόμενα μέρη. Στόχος της είναι κυρίως να παρέχει, για έκτακτους λόγους στο πλαίσιο της τρέχουσας πανδημίας COVID-19, παρατάσεις της ισχύος των πιστοποιητικών, των αδειών ή των εγκρίσεων και ορισμένων προθεσμιών, για σύντομο χρονικό διάστημα. 
               
            
            
               •Θεμελιώδη δικαιώματα
            
            
               
                  Άνευ αντικειμένου
               
            
            
               4.ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ
            
            
               
                  Άνευ αντικειμένου
               
            
            
               5.ΛΟΙΠΑ ΣΤΟΙΧΕΙΑ
            
            
               •Σχέδια εφαρμογής και ρυθμίσεις παρακολούθησης, αξιολόγησης και υποβολής εκθέσεων
            
            
               
                  Το μέτρο δεν περιλαμβάνει ειδικές ρυθμίσεις παρακολούθησης ή υποβολής εκθέσεων. Ωστόσο, δεδομένης της αβεβαιότητας που εξακολουθεί να υφίσταται σχετικά με τις περαιτέρω εξελίξεις όσον αφορά τη νόσο COVID-19, και ιδίως το ενδεχόμενο εμφάνισης επακόλουθων κυμάτων λοιμώξεων και της πιθανής επαναφοράς των περιοριστικών μέτρων, καθώς και της ανάγκης να λαμβάνονται υπόψη οι καταστάσεις που αντιμετωπίζουν τα επιμέρους κράτη μέλη, η Επιτροπή θα πρέπει να έχει την εξουσία, κατόπιν αιτήσεως που υποβάλλει οποιοδήποτε κράτος μέλος, να εγκρίνει την εφαρμογή πρόσθετων χρονικών περιόδων. Ομοίως, σύμφωνα με όσα προβλέπονται στο άρθρο 14 του κανονισμού (ΕΚ) αριθ. 561/2006
                     1
                  , οι όροι της διαδικασίας είναι απλοί και, ως εκ τούτου, επιτρέπουν την ταχεία έκδοση κάθε  αναγκαίας απόφασης. 
               
            
            
               •Αναλυτική επεξήγηση των επιμέρους διατάξεων της πρότασης
            
            
               –Οδηγία 2003/59/ΕΚ του Ευρωπαϊκού Κοινοβουλίου και του Συμβουλίου, της 15ης Ιουλίου 2003, σχετικά με την αρχική επιμόρφωση και την περιοδική κατάρτιση των οδηγών ορισμένων οδικών οχημάτων τα οποία χρησιμοποιούνται για τη μεταφορά εμπορευμάτων ή επιβατών, για την τροποποίηση του κανονισμού (ΕΟΚ) αριθ. 3820/85 του Συμβουλίου και της οδηγίας 91/439/ΕΟΚ του Συμβουλίου και για την κατάργηση της οδηγίας 76/914/ΕΟΚ του Συμβουλίου
                  2
               .
            
         
         
            
               Η οδηγία 2003/59/EΚ καθορίζει τις απαιτήσεις αρχικής επιμόρφωσης και περιοδικής κατάρτισης των επαγγελματιών οδηγών φορτηγών και λεωφορείων, με σκοπό την εγγύηση της ασφάλειας στα ευρωπαϊκά οδικά δίκτυα. Σκοπός της οδηγίας είναι ο καθορισμός εναρμονισμένων ελάχιστων προτύπων ικανότητας σε ολόκληρη την Ένωση. Η οδηγία απαιτεί από τους οδηγούς να παρακολουθούν την αρχική κατάρτιση και, στη συνέχεια, την περιοδική κατάρτιση ανά πενταετία. Λόγω της τρέχουσας έξαρσης της νόσου COVID-19, οι οδηγοί που υπόκεινται στην υποχρέωση κατάρτισης ενδέχεται να μην είναι σε θέση να συμμορφωθούν με αυτήν ή να μην είναι σε θέση να ανανεώσουν τα έγγραφα που αποδεικνύουν την εκπλήρωση της υποχρέωσης περιοδικής κατάρτισης. Ως εκ τούτου, είναι αναγκαίο να παραταθεί η ισχύς των πιστοποιητικών επαγγελματικής ικανότητας (ΠΕΙ), της σήμανσης του εναρμονισμένου ενωσιακού κωδικού «95» που προστίθεται είτε στην άδεια οδήγησης είτε στο δελτίο επιμόρφωσης οδηγού, βάσει των εν λόγω ΠΕΙ ή του δελτίου επιμόρφωσης οδηγού το οποίο, σύμφωνα με τις εν λόγω διατάξεις, θα έληγε μεταξύ της 1ης Μαρτίου 2020 και της 31ης Αυγούστου 2020. Η ισχύς των εγγράφων αυτών θα πρέπει να θεωρείται ότι παρατείνεται για περίοδο έξι μηνών και τα έγγραφα θα πρέπει να παραμένουν σε ισχύ αναλόγως, ώστε να εξασφαλιστεί η συνέχεια των οδικών μεταφορών.
            
            
               –Οδηγία 2006/126/ΕΚ του Ευρωπαϊκού Κοινοβουλίου και του Συμβουλίου, της 20ής Δεκεμβρίου 2006, για την άδεια οδήγησης (αναδιατύπωση)
                  3
               .
            
            
               Η οδηγία 2006/126/ΕΚ προβλέπει την αμοιβαία αναγνώριση των αδειών οδήγησης που εκδίδουν τα κράτη μέλη με βάση υπόδειγμα άδειας οδήγησης της Ένωσης. Καθορίζει σειρά ελάχιστων απαιτήσεων για τις εν λόγω άδειες οδήγησης προκειμένου να βελτιωθεί η οδική ασφάλεια, να διευκολυνθεί η ελεύθερη κυκλοφορία των πολιτών που μετακινούνται εντός της Ένωσης και να μειωθεί η πιθανότητα απάτης. Ως εκ τούτου, η οδηγία εισήγαγε εναρμονισμένες περιόδους ισχύος για όλες τις κατηγορίες αδειών οδήγησης. Λόγω της τρέχουσας έξαρσης της νόσου COVID-19, οι κάτοχοι άδειας οδήγησης ενδέχεται να μην είναι σε θέση να ανανεώσουν ή να ανταλλάξουν την άδεια οδήγησής τους. Ως εκ τούτου, είναι αναγκαίο οι άδειες οδήγησης οι οποίες, βάσει των εν λόγω διατάξεων, θα έληγαν μεταξύ της 1ης Μαρτίου 2020 και της 31ης Αυγούστου 2020, να θεωρείται ότι παρατάθηκαν για περίοδο έξι μηνών προκειμένου να εξασφαλιστεί η συνέχιση της οδικής κινητικότητας.
            
            
               –Κανονισμός (ΕΕ) αριθ. 165/2014 του Ευρωπαϊκού Κοινοβουλίου και του Συμβουλίου, της 4ης Φεβρουαρίου 2014, για τους ταχογράφους στον τομέα των οδικών μεταφορών, ο οποίος καταργεί τον κανονισμό (ΕΟΚ) αριθ. 3821/85 του Συμβουλίου σχετικά με τη συσκευή ελέγχου στον τομέα των οδικών μεταφορών και τροποποιεί τον κανονισμό (ΕΚ) αριθ. 561/2006 του Ευρωπαϊκού Κοινοβουλίου και του Συμβουλίου για την εναρμόνιση ορισμένων κοινωνικών διατάξεων στον τομέα των οδικών μεταφορών
                  4
               . 
            
            
               Η συμμόρφωση με τους κανόνες για τον χρόνο οδήγησης, τον χρόνο εργασίας και τις περιόδους ανάπαυσης είναι ουσιαστικής σημασίας για τη διατήρηση των αρχών της οδικής ασφάλειας και του θεμιτού ανταγωνισμού στην εσωτερική αγορά οδικών μεταφορών. Οι ταχογράφοι και οι κάρτες οδηγού καταγράφουν τις πληροφορίες που απαιτούνται για την αξιολόγηση της συμμόρφωσης με τους εν λόγω κανόνες. Σύμφωνα με το άρθρο 23 του κανονισμού (ΕΕ) αριθ. 165/2014 («κανονισμός για τους ταχογράφους»), οι ταχογράφοι υποβάλλονται σε επιθεώρηση από εγκεκριμένα συνεργεία ανά διετία, προκειμένου να αξιολογούνται η ορθή λειτουργία, η βαθμονόμηση και τα χαρακτηριστικά ασφαλείας της συσκευής που είναι εγκατεστημένη στο όχημα. Οι κάρτες οδηγού είναι προσωπικές και εκδίδονται από τις εθνικές αρχές για περίοδο πέντε ετών. Όταν λήξει η ισχύς μιας κάρτας οδηγού, πρέπει να ανανεώνεται με νέα κάρτα, σύμφωνα με το άρθρο 28 του κανονισμού για τους ταχογράφους. Σύμφωνα με το άρθρο 29 του κανονισμού για τους ταχογράφους, σε περίπτωση φθοράς, δυσλειτουργίας ή απώλειας ή κλοπής της κάρτας οδηγού, ο οδηγός υποβάλλει αίτηση, εντός επτά ημερολογιακών ημερών για την αντικατάστασή της στις αρμόδιες αρχές του κράτους μέλους του συνήθους τόπου κατοικίας του. Οι εν λόγω αρχές χορηγούν κάρτα αντικατάστασης εντός οκτώ εργάσιμων ημερών από την παραλαβή της σχετικής λεπτομερούς αίτησης. Τα κράτη μέλη έχουν ενημερώσει την Επιτροπή για τις δυσκολίες κατά την πραγματοποίηση περιοδικών ελέγχων των ταχογράφων και την ανανέωση των καρτών οδηγού σύμφωνα με τις προθεσμίες που προβλέπονται στην ενωσιακή νομοθεσία. Οι δυσκολίες αυτές οφείλονται στις σημερινές εξαιρετικές περιστάσεις που συνδέονται με την έξαρση της νόσου COVID-19. Υπό τις συνθήκες αυτές, τα κράτη μέλη θα πρέπει να έχουν τη δυνατότητα να επιτρέπουν, για περιορισμένο χρονικό διάστημα, τη συνέχιση της κυκλοφορίας οχημάτων εξοπλισμένων με ταχογράφο, των οποίων ο έλεγχος δεν πραγματοποιήθηκε εμπρόθεσμα. 
            
            
               Επιπλέον, όσον αφορά τις ληγμένες κάρτες οδηγού, οι οδηγοί που έχουν ζητήσει νέα κάρτα σύμφωνα με το άρθρο 28 του κανονισμού για τους ταχογράφους θα πρέπει να έχουν τη δυνατότητα και την υποχρέωση να χρησιμοποιούν βιώσιμες εναλλακτικές λύσεις για να καταγράφουν τις δραστηριότητές τους, έως ότου οι αρχές έκδοσης της κάρτας εκδώσουν νέα κάρτα για τον οδηγό. Η διαδικασία που προβλέπεται στο άρθρο 35 παράγραφος 2 του κανονισμού για τους ταχογράφους για τις κάρτες οδηγού που έχουν φθαρεί, δυσλειτουργούν, έχουν απολεσθεί ή κλαπεί θα πρέπει να εφαρμόζεται αναλόγως για τους οδηγούς των οποίων η κάρτα έληξε. Η προσέγγιση αυτή θα εξασφαλίσει την κατάλληλη ισορροπία μεταξύ της αναγκαίας συνέχειας των μεταφορών και της ανάγκης να μην διακυβεύεται η οδική ασφάλεια.
            
            
               –Οδηγία 2014/45/ΕΕ του Ευρωπαϊκού Κοινοβουλίου και του Συμβουλίου, της 3ης Απριλίου 2014, για τον περιοδικό τεχνικό έλεγχο των μηχανοκίνητων οχημάτων και των ρυμουλκουμένων τους και για την κατάργηση της οδηγίας 2009/40/ΕΚ
                  5
               .
            
            
               Η οδηγία 2014/45/ΕΕ ορίζει τις εναρμονισμένες ελάχιστες απαιτήσεις για τον περιοδικό τεχνικό έλεγχο. Σε αυτές περιλαμβάνονται ιδίως η συχνότητα των τεχνικών ελέγχων και, κατά συνέπεια, η ισχύς των πιστοποιητικών τεχνικού ελέγχου. Λόγω των τρεχουσών έκτακτων περιστάσεων που συνδέονται με την έξαρση της νόσου COVID-19, οι εν λόγω δραστηριότητες ενδέχεται να καταστούν ανέφικτες. Ως εκ τούτου, είναι αναγκαίο οι τεχνικοί έλεγχοι που πρέπει να διενεργηθούν μεταξύ της 1ης Μαρτίου 2020 και της 31ης Αυγούστου 2020 να μπορούν να διενεργηθούν σε μεταγενέστερη ημερομηνία, αλλά όχι αργότερα από έξι μήνες μετά την αρχική προθεσμία και τα σχετικά πιστοποιητικά να παραμείνουν σε ισχύ ανάλογα.
            
            
               –Κανονισμός (ΕΚ) αριθ. 1071/2009 του Ευρωπαϊκού Κοινοβουλίου και του Συμβουλίου, της 21ης Οκτωβρίου 2009, σχετικά με τη θέσπιση κοινών κανόνων όσον αφορά τους όρους που πρέπει να πληρούνται για την άσκηση του επαγγέλματος του οδικού μεταφορέα και για την κατάργηση της οδηγίας 96/26/ΕΚ του Συμβουλίου 
                  6
               .
            
            
               Ο κανονισμός (ΕΚ) αριθ. 1071/2009 θεσπίζει κοινούς κανόνες όσον αφορά τους όρους που πρέπει να πληρούνται για την άσκηση του επαγγέλματος του οδικού μεταφορέα. Υπό τις παρούσες συνθήκες, είναι πιθανό περισσότερες επιχειρήσεις μεταφορών να μην πληρούν το κριτήριο της οικονομικής επιφάνειας, δεδομένου του μειωμένου επιπέδου δραστηριότητας και, ως εκ τούτου, του κύκλου εργασιών, που μπορεί να οδηγήσει σε μείωση του ύψους των ιδίων πόρων. Ως εκ τούτου, οι φορείς εκμετάλλευσης που είναι, κατά τα άλλα, διαρθρωτικά βιώσιμοι, θα κινδύνευαν να χάσουν την άδεια λειτουργίας τους, γεγονός που θα συνεπαγόταν τη λήξη της δραστηριότητάς τους στον τομέα των μεταφορών. Σύμφωνα με το άρθρο 13 παράγραφος 1 στοιχείο γ) του κανονισμού (ΕΚ) αριθ. 1071/2009, όταν οι επιχειρήσεις μεταφορών δεν πληρούν πλέον την απαίτηση της οικονομικής επιφάνειας, οι αρμόδιες αρχές μπορούν να ορίσουν προθεσμία που δεν υπερβαίνει τους έξι μήνες για να αποδείξουν ότι η απαίτηση αυτή θα πληρούται εκ νέου σε μόνιμη βάση. Ωστόσο, δεδομένης της τρέχουσας έλλειψης δραστηριοτήτων και εσόδων, αυτή η μέγιστη περίοδος φαίνεται υπερβολικά σύντομη και, ως εκ τούτου, θα πρέπει να παραταθεί στους δώδεκα μήνες, για αξιολογήσεις που πραγματοποιούνται και για τις αποφάσεις που λαμβάνονται από την 1η Μαρτίου 2020 έως τις 31 Δεκεμβρίου 2020.
            
            
               –Κανονισμός (ΕΚ) αριθ. 1072/2009 του Ευρωπαϊκού Κοινοβουλίου και του Συμβουλίου, της 21ης Οκτωβρίου 2009, για τους κοινούς κανόνες πρόσβασης στην αγορά διεθνών οδικών εμπορευματικών μεταφορών
                  7
               .
            
            
               –Κανονισμός (ΕΚ) αριθ. 1073/2009 του Ευρωπαϊκού Κοινοβουλίου και του Συμβουλίου, της 21ης Οκτωβρίου 2009, για τη θέσπιση κοινών κανόνων πρόσβασης στη διεθνή αγορά μεταφορών με πούλμαν και λεωφορεία και την τροποποίηση του κανονισμού (ΕΚ) αριθ. 561/2006
                  8
               .
            
            
               Οι διεθνείς οδικές μεταφορές εμπορευμάτων και οι διεθνείς μεταφορές επιβατών με πούλμαν και λεωφορεία υπόκεινται στην κατοχή κοινοτικής άδειας από τους επαγγελματίες μεταφορείς που παρέχουν τις υπηρεσίες αυτές, υπό τους όρους που προβλέπονται στο άρθρο 6 του κανονισμού (ΕΚ) αριθ. 1072/2009 για τη μεταφορά εμπορευμάτων και στο άρθρο 4 του κανονισμού αριθ. 1073/2009 για τη μεταφορά επιβατών. 
            
            
               Η κοινοτική άδεια βεβαιώνει ότι οι μεταφορείς είναι εγκατεστημένοι στην Ένωση και συμμορφώνονται με τις αναγκαίες απαιτήσεις για τη λειτουργία διεθνών γραμμών. Επιπλέον, στην περίπτωση διεθνών μεταφορών εμπορευμάτων, όταν ο οδηγός είναι υπήκοος τρίτης χώρας, ο οδηγός αυτός πρέπει να διαθέτει βεβαίωση οδηγού σύμφωνα με τις διατάξεις του κεφαλαίου ΙΙ του κανονισμού αριθ. 1072/2009. H βεβαίωση οδηγού επιτρέπει στα κράτη μέλη να ελέγχουν αποτελεσματικά εάν οι οδηγοί τρίτων χωρών απασχολούνται νόμιμα ή τίθενται νόμιμα στη διάθεση του επαγγελματία μεταφορέα που είναι υπεύθυνος για συγκεκριμένη μεταφορά. 
            
            
               Η λειτουργία τακτικών γραμμών με λεωφορεία και πούλμαν υπόκειται σε χορήγηση άδειας σύμφωνα με τις διατάξεις του κεφαλαίου ΙΙΙ του κανονισμού αριθ. 1073/2009. Η διαδικασία για την ανανέωσή τους υπόκειται επίσης στην ίδια διαδικασία, η οποία εφαρμόζεται αναλόγως. Η άδεια υπόκειται σε σειρά όρων με τους οποίους εξασφαλίζεται η καταλληλότητα ενός συγκεκριμένου μεταφορέα για τη λειτουργία συγκεκριμένης τακτικής γραμμής. Η κοινοτική άδεια και η άδεια για τακτικές γραμμές είναι αλληλεξαρτώμενες, υπό την έννοια ότι, για την έκδοση της δεύτερης, απαιτείται η κατοχή κοινοτικής άδειας. Οι κοινοτικές άδειες, οι βεβαιώσεις οδηγού και οι άδειες για τακτικές γραμμές με λεωφορείο και πούλμαν εκδίδονται από τις αρμόδιες αρχές των κρατών μελών κατόπιν αιτήσεως των μεταφορέων για περιόδους έως δέκα ετών (κοινοτική άδεια) και πέντε ετών (βεβαίωση οδηγού και άδεια) που μπορούν να ανανεωθούν. Η ανανέωσή τους υπόκειται στην εξακρίβωση ότι εξακολουθούν να πληρούνται οι προϋποθέσεις υπό τις οποίες εκδόθηκαν. Τα κράτη μέλη έχουν ενημερώσει την Επιτροπή σχετικά με τις δυσκολίες που αντιμετωπίζουν όσον αφορά την ανανέωση των εν λόγω αδειών, βεβαιώσεων και εγκρίσεων εντός των προθεσμιών που προβλέπονται στην ενωσιακή νομοθεσία ή για τη διενέργεια των αναγκαίων εξακριβώσεων πριν από την ανανέωσή τους. Αυτό οφείλεται στις σημερινές εξαιρετικές περιστάσεις που συνδέονται με την έξαρση της νόσου COVID-19. Από την άλλη πλευρά, είναι απαραίτητο να εξασφαλιστεί η συνέχεια των υπηρεσιών μεταφορών. Ως εκ τούτου, είναι αναγκαίο να παραταθεί η ισχύς των ανωτέρω κοινοτικών αδειών, βεβαιώσεων και εγκρίσεων για περιορισμένο χρονικό διάστημα.
            
            
               –Οδηγία (ΕΕ) 2016/798 του Ευρωπαϊκού Κοινοβουλίου και του Συμβουλίου, της 11ης Μαΐου 2016, για την ασφάλεια των σιδηροδρόμων
                  9
               .
            
            
               –Οδηγία 2004/49/ΕΚ του Ευρωπαϊκού Κοινοβουλίου και του Συμβουλίου, της 29ης Απριλίου 2004, για την ασφάλεια των κοινοτικών σιδηροδρόμων, η οποία τροποποιεί την οδηγία 95/18/ΕΚ του Συμβουλίου σχετικά με τις άδειες σε σιδηροδρομικές επιχειρήσεις και την οδηγία 2001/14/ΕΚ σχετικά με την κατανομή της χωρητικότητας των σιδηροδρομικών υποδομών και τις χρεώσεις για τη χρήση σιδηροδρομικής υποδομής καθώς και με την πιστοποίηση ασφάλειας (Οδηγία για την ασφάλεια των σιδηροδρόμων)
                  10
               .
            
            
               
                  Η οδηγία 2004/49/ΕΚ και η οδηγία (ΕΕ) 2016/798 ρυθμίζουν την πιστοποίηση και την έγκριση ασφάλειας στην Ένωση. Η οδηγία 2004/49/ΕΚ καταργείται με την οδηγία (ΕΕ) 2016/798 με ισχύ από την 16η Ιουνίου 2020. Μέχρι την ημερομηνία αυτή, εξακολουθεί να ισχύει για τα κράτη μέλη που έχουν παρατείνει την περίοδο μεταφοράς της οδηγίας (ΕΕ) 2016/798 στο εθνικό δίκαιο μέχρι την ίδια ημερομηνία, σύμφωνα με το άρθρο 33 παράγραφος 2 της τελευταίας οδηγίας. 
               
               
                  Σύμφωνα με το άρθρο 10 παράγραφος 13 της οδηγίας (ΕΕ) 2016/798, κάθε σιδηροδρομική επιχείρηση πρέπει να διαθέτει ενιαίο πιστοποιητικό ασφάλειας εκδοθέν είτε από τον Οργανισμό Σιδηροδρόμων της Ευρωπαϊκής Ένωσης είτε από εθνική αρχή ασφάλειας, το οποίο ανανεώνεται κατόπιν αίτησης σε χρονικά διαστήματα που δεν υπερβαίνουν τα πέντε έτη. Σύμφωνα με το άρθρο 12 παράγραφος 2 της οδηγίας (ΕΕ) 2016/798, η έγκριση ασφάλειας των διαχειριστών υποδομής ισχύει για πέντε έτη. 
               
               
                  Σύμφωνα με το άρθρο 10 παράγραφος 5 της οδηγίας 2004/49/ΕΚ, το πιστοποιητικό ασφάλειας ανανεώνεται κατόπιν αιτήσεως της σιδηροδρομικής επιχείρησης σε διαστήματα τα οποία δεν υπερβαίνουν την πενταετία. Σύμφωνα με το άρθρο 11 παράγραφος 2 της οδηγίας 2004/49/ΕΚ, η έγκριση ασφάλειας ανανεώνεται κατόπιν αιτήσεως του διαχειριστή υποδομής σε διαστήματα τα οποία δεν υπερβαίνουν την πενταετία. 
               
            
         
         
            
               
                  Λόγω της έκτακτης κατάστασης που έχει προκαλέσει η έξαρση της νόσου COVID-19, οι εθνικές αρχές, οι σιδηροδρομικές επιχειρήσεις και οι διαχειριστές υποδομής αντιμετωπίζουν δυσκολίες όσον αφορά την ανανέωση των (ενιαίων) πιστοποιητικών ασφάλειας και των εγκρίσεων ασφάλειας ή, ενόψει της επικείμενης λήξης ισχύος των υφιστάμενων εγκρίσεων ασφάλειας, την έκδοση των εγκρίσεων αυτών για μεταγενέστερη περίοδο. Ως εκ τούτου, είναι αναγκαίο να παραταθεί η προθεσμία ανανέωσης και ισχύος των εν λόγω εγγράφων, ώστε να διασφαλιστεί ότι δεν υπονομεύεται η λειτουργία των σιδηροδρομικών επιχειρήσεων και των διαχειριστών υποδομής. Παράταση έξι μηνών θα πρέπει να δώσει λύση στις δυσκολίες που αντιμετωπίζουν οι εθνικές αρχές ασφάλειας για τη διεξαγωγή επιτόπιων επιθεωρήσεων και την ολοκλήρωση άλλων απαιτούμενων διοικητικών εργασιών.
               
            
            
               –
               
                  Οδηγία 2007/59/ΕΚ του Ευρωπαϊκού Κοινοβουλίου και του Συμβουλίου, της 23ης Οκτωβρίου 2007, σχετικά με την πιστοποίηση του προσωπικού οδήγησης μηχανών έλξης και συρμών στο σιδηροδρομικό σύστημα της Κοινότητας
               
               
                  11
               .
            
            
               
                  Σύμφωνα με το άρθρο 14 παράγραφος 5 της οδηγίας 2007/59/ΕΚ, η άδεια έχει δεκαετή ισχύ, με την επιφύλαξη του άρθρου 16 παράγραφος 1. Λόγω της έκτακτης κατάστασης που προκλήθηκε από την έξαρση της νόσου COVID-19, οι αρμόδιες αρχές αντιμετωπίζουν δυσκολίες όσον αφορά την ανανέωση των αδειών με τις καθορισμένες προϋποθέσεις. Οι άδειες που θα πρέπει να ανανεωθούν εντός της περιόδου κατά την οποία η ανανέωση είναι ανέφικτη θα πρέπει να εξακολουθήσουν να ισχύουν για πρόσθετη περίοδο έξι μηνών. Ομοίως, στους μηχανοδηγούς θα πρέπει να χορηγηθούν επιπλέον έξι μήνες για την ολοκλήρωση των περιοδικών ελέγχων.
               
            
            
               –Οδηγία 2012/34/ΕΕ του Ευρωπαϊκού Κοινοβουλίου και του Συμβουλίου, της 21ης Νοεμβρίου 2012, για τη δημιουργία ενιαίου ευρωπαϊκού σιδηροδρομικού χώρου
                  12
               .
            
            
               
                  Στο άρθρο 24 παράγραφος 3 της οδηγίας 2012/34/ΕΕ ορίζεται ότι όταν μια άδεια αναστέλλεται ή ανακαλείται λόγω μη συμμόρφωσης προς τις απαιτήσεις χρηματοοικονομικής επιφάνειας, ο φορέας έκδοσης των αδειών μπορεί να χορηγήσει προσωρινή άδεια μέχρις ότου αναδιοργανωθεί οικονομικά η σιδηροδρομική επιχείρηση, με την προϋπόθεση ότι η ασφάλεια δεν διακυβεύεται. Ωστόσο, η μέγιστη διάρκεια ισχύος της προσωρινής άδειας είναι έξι μήνες. Λόγω των έκτακτων περιστάσεων που προκλήθηκαν από την έξαρση της νόσου COVID-19, οι αρχές αντιμετωπίζουν σοβαρές δυσκολίες όσον αφορά τη λήψη των σχετικών αποφάσεων, και συγκεκριμένα την έκδοση νέων αδειών για την περίοδο μετά τη λήξη της προσωρινής άδειας. Ως εκ τούτου, η ισχύς των σχετικών προσωρινών αδειών που εκδόθηκαν ή λήγουν από την 1η Μαρτίου 2020 έως την 31η Αυγούστου 2020 θα πρέπει να παραταθεί κατά έξι μήνες.
               
               
                  Σύμφωνα με το άρθρο 25 παράγραφος 2 της οδηγίας 2012/34/ΕΕ, ο φορέας χορήγησης των αδειών αποφασίζει επί της αίτησης χορήγησης άδειας εντός τριών μηνών. Ωστόσο, για τους λόγους που αναφέρθηκαν ήδη, οι αρχές αδειοδότησης δεν είναι σε θέση να ενεργήσουν εγκαίρως. Ως εκ τούτου, προτείνεται να δοθεί στις εν λόγω αρχές παράταση έξι μηνών στο πλαίσιο αυτό, για τις αιτήσεις που υποβάλλονται μεταξύ 12ης Ιανουαρίου 2020 και 31ης Αυγούστου 2020. 
               
               
                  Σύμφωνα με την οδηγία 2012/34/ΕΕ, οι αρχές αδειοδότησης μπορούν να αναστέλλουν ή να ανακαλούν την άδεια λειτουργίας σιδηροδρομικής επιχείρησης η οποία ενδέχεται να μην είναι σε θέση να ανταποκριθεί στις απαιτήσεις χρηματοοικονομικής επιφάνειας. Στην περίπτωση αυτή, οι αρχές μπορούν να χορηγήσουν προσωρινή άδεια στις εν λόγω σιδηροδρομικές επιχειρήσεις μετά την ανάκληση της άδειας ή την αναστολή της. Η προσωρινή άδεια προορίζεται να επιτρέψει στη σιδηροδρομική επιχείρηση να αναδιαρθρωθεί και να συνεχίσει τη δραστηριότητά της, υπό την προϋπόθεση ότι δεν διακυβεύεται η ασφάλεια. Ωστόσο, η πείρα έχει δείξει ότι στέλνει επίσης ένα πολύ αρνητικό μήνυμα στην αγορά σχετικά με την ικανότητα μιας σιδηροδρομικής επιχείρησης να επιβιώσει, το οποίο με τη σειρά του επιδεινώνει τα οικονομικά της προβλήματα, ιδίως όσον αφορά τις ταμειακές ροές. Είναι πιθανό πολλές σιδηροδρομικές επιχειρήσεις οι οποίες ήταν οικονομικά σταθερές πριν από την κρίση να καταλήξουν σε μια κατάσταση στην οποία η άδειά τους θα πρέπει να ανασταλεί ή να ανακληθεί, δεδομένης της οικονομικής τους κατάστασης. Στο πλαίσιο της τρέχουσας κρίσης, αυτό μπορεί να είναι αδικαιολόγητο, ιδίως από άποψη οικονομίας και ασφάλειας. Επιπλέον, οι σιδηροδρομικές επιχειρήσεις ενδέχεται να χρειάζονται περισσότερο χρόνο για να σταθεροποιήσουν την οικονομική τους κατάσταση κατά την περίοδο που έπεται της ανάσχεσης της έξαρσης της νόσου COVID-19.
               
               
                  Ως εκ τούτου, προτείνεται να επιτραπεί προσωρινά στα κράτη μέλη να διατηρήσουν μια υφιστάμενη άδεια ως έχει, δηλαδή να μην προχωρήσουν στην ανάκληση ή στην αναστολή της και στην έκδοση προσωρινής άδειας, υπό την προϋπόθεση ότι δεν διακυβεύεται η ασφάλεια. Τα κράτη μέλη θα εξακολουθήσουν να είναι σε θέση να παρακολουθούν τη χρηματοοικονομική επιφάνεια των εν λόγω σιδηροδρομικών επιχειρήσεων, ιδίως με γνώμονα την προστασία των επιβατών από αδικαιολόγητους κινδύνους για την ασφάλεια. Ως εκ τούτου, οι σιδηροδρομικές επιχειρήσεις δεν θα υπόκεινται σε αδικαιολόγητους περιορισμούς και θα βρίσκουν καλύτερους όρους οικονομικής ανάκαμψης.
               
            
            
               –
               
                  Οδηγία 96/50/ΕΚ του Συμβουλίου, της 23ης Ιουλίου 1996, σχετικά με την εναρμόνιση των προϋποθέσεων απόκτησης εθνικού πιστοποιητικού κυβερνήτη σκάφους εσωτερικής ναυσιπλοΐας για τη μεταφορά εμπορευμάτων και προσώπων στην Κοινότητα
               
               
                  13
               .
            
            
               
                  Σύμφωνα με το άρθρο 6 παράγραφος 2 της οδηγίας 96/50/ΕΚ, μόλις συμπληρώσουν τα 65 έτη οι κάτοχοι πιστοποιητικού κυβερνήτη πρέπει να υποβάλλονται σε ιατρική εξέταση εντός τριών μηνών και στη συνέχεια κάθε έτος. Ωστόσο, δεδομένου ότι η πρόσβαση σε ιατρικές υπηρεσίες είναι περιορισμένη για εξετάσεις που δεν είναι έκτακτης ανάγκης, λόγω των μέτρων που έχουν ληφθεί σε σχέση με την έξαρση της νόσου COVID-19, οι κάτοχοι πιστοποιητικού κυβερνήτη ενδέχεται να μην μπορούν να υποβληθούν σε ιατρικές εξετάσεις ως όφειλαν εντός της περιόδου την οποία αφορούν τα εν λόγω μέτρα. Ως εκ τούτου, για τις περιπτώσεις στις οποίες η προθεσμία για την υποβολή σε ιατρικές εξετάσεις θα έληγε μεταξύ της 1ης Μαρτίου 2020 και της 31ης Αυγούστου 2020, η προθεσμία αυτή θα πρέπει να παραταθεί κατά έξι μήνες σε καθεμία από τις εν λόγω περιπτώσεις.
               
            
            
               –Οδηγία (ΕΕ) 2016/1629 του Ευρωπαϊκού Κοινοβουλίου και του Συμβουλίου, της 14ης Σεπτεμβρίου 2016, σχετικά με τη θέσπιση τεχνικών προδιαγραφών για τα πλοία εσωτερικής ναυσιπλοΐας, την τροποποίηση της οδηγίας 2009/100/ΕΚ και την κατάργηση της οδηγίας 2006/87/ΕΚ
                  14
               .
            
            
               Η περίοδος ισχύος των ενωσιακών πιστοποιητικών εσωτερικής ναυσιπλοΐας είναι περιορισμένη σύμφωνα με το άρθρο 10 της οδηγίας (ΕΕ) 2016/1629. Επιπλέον, το άρθρο 28 της οδηγίας (ΕΕ) 2016/1629 προβλέπει τη συνέχιση της ισχύος των εγγράφων που εμπίπτουν στο πεδίο εφαρμογής της εν λόγω οδηγίας και έχουν εκδοθεί από τις αρμόδιες αρχές των κρατών μελών δυνάμει της προηγούμενης οδηγίας 2006/87/ΕΚ του Ευρωπαϊκού Κοινοβουλίου και του Συμβουλίου, της 12 Δεκεμβρίου 2006, σχετικά με τη θέσπιση τεχνικών προδιαγραφών για τα πλοία εσωτερικής ναυσιπλοΐας και την κατάργηση της οδηγίας 82/714/ΕΟΚ του Συμβουλίου
                  15
               . 
            
            
               Τα μέτρα που λαμβάνονται για την έξαρση της νόσου COVID-19 μπορεί να καταστήσουν ανέφικτο και ενίοτε αδύνατο για τις αρμόδιες αρχές να διενεργήσουν τον τεχνικό έλεγχο προκειμένου να παραταθεί η ισχύς των σχετικών πιστοποιητικών ή, στην περίπτωση των εγγράφων που αναφέρονται στο άρθρο 28 της οδηγίας (ΕΕ) 2016/1629, να γίνει η αντικατάστασή τους. 
            
            
               Ως εκ τούτου, για λόγους ασφάλειας δικαίου και για να επιτραπεί η συνέχιση της λειτουργίας των σχετικών σκαφών εσωτερικής ναυσιπλοΐας, είναι σκόπιμο να παραταθεί για περίοδο έξι μηνών η ισχύς των ενωσιακών πιστοποιητικών εσωτερικής ναυσιπλοΐας, καθώς και των εγγράφων που εμπίπτουν στο πεδίο εφαρμογής του άρθρου 28 της οδηγίας (ΕΕ) 2016/1629, τα οποία διαφορετικά θα έληγαν μεταξύ της 1ης Μαρτίου 2020 και της 31ης Αυγούστου 2020.
            
            
               –Κανονισμός (ΕΚ) αριθ. 725/2004 του Ευρωπαϊκού Κοινοβουλίου και του Συμβουλίου, της 31ης Μαρτίου 2004, για τη βελτίωση της ασφάλειας στα πλοία και στις λιμενικές εγκαταστάσεις
                  16
               .
            
            
               –Οδηγία 2005/65/ΕΚ του Ευρωπαϊκού Κοινοβουλίου και του Συμβουλίου, της 26ης Οκτωβρίου 2005, σχετικά με την ενίσχυση της ασφαλείας των λιμένων
                  17
               .
            
            
               Η έξαρση της νόσου COVID-19 έχει καταστήσει δύσκολη την διενέργεια επιθεωρήσεων και ερευνών για την ασφάλεια στη θάλασσα κατʼ αυτήν την περίοδο, καθώς απαιτείται η φυσική παρουσία επιθεωρητών σε λιμένες, λιμενικές εγκαταστάσεις και πλοία. Αυτό συχνά συνεπάγεται ότι είναι πρακτικά ανέφικτο να ανανεωθούν τα πιστοποιητικά, οι αξιολογήσεις και τα σχέδια που απαιτούνται βάσει της ενωσιακής νομοθεσίας για την ασφάλεια στη θάλασσα, εντός των καθορισμένων προθεσμιών. Ως εκ τούτου, είναι αναγκαίο να παρασχεθούν ευέλικτες και ρεαλιστικές λύσεις, χωρίς να διακυβεύεται η ασφάλεια, με την παράταση της ισχύος των εν λόγω εγγράφων κατά εύλογο χρονικό διάστημα, ανάλογα με τις ανάγκες. Αυτό ισχύει επίσης για την περιοδικότητα των γυμνασίων και ασκήσεων για την ασφάλεια στη θάλασσα, που μπορεί επίσης να είναι δύσκολο να πραγματοποιηθούν κατά τη διάρκεια των αντίστοιχων εθνικών περιόδων περιοριστικών μέτρων.
            
            
               2020/0068 (COD)
            
            
               Πρόταση
            
            
               ΚΑΝΟΝΙΣΜΟΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ
            
         
         
            
               για τη θέσπιση ειδικών και προσωρινών μέτρων λόγω της έξαρσης της νόσου COVID-19 και σχετικά με την ισχύ ορισμένων πιστοποιητικών, αδειών και εγκρίσεων και με την αναβολή ορισμένων περιοδικών ελέγχων και κατάρτισης σε ορισμένους τομείς της νομοθεσίας για τις μεταφορές
            
            
               (Κείμενο που παρουσιάζει ενδιαφέρον για τον ΕΟΧ)
            
            
               ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
            
            
               Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 91 και το άρθρο 100 παράγραφος 2,
            
            
               Έχοντας υπόψη την πρόταση της Ευρωπαϊκής Επιτροπής,
            
            
               Κατόπιν διαβίβασης του σχεδίου νομοθετικής πράξης στα εθνικά κοινοβούλια,
            
            
               Έχοντας υπόψη τη γνώμη της Ευρωπαϊκής Οικονομικής και Κοινωνικής Επιτροπής
                  18
               , 
            
            
               Έχοντας υπόψη τη γνώμη της Επιτροπής των Περιφερειών
                  19
               , 
            
            
               Αποφασίζοντας σύμφωνα με τη συνήθη νομοθετική διαδικασία,
            
            
               Εκτιμώντας τα ακόλουθα:
            
            
               (1)Η έξαρση της νόσου COVID-19 και η επακόλουθη κρίση στον τομέα της δημόσιας υγείας αποτελούν μια άνευ προηγουμένου πρόκληση για τα κράτη μέλη και συνιστούν σημαντική επιβάρυνση για τις εθνικές αρχές, τους πολίτες της Ένωσης και τους οικονομικούς φορείς, ιδίως στον τομέα των μεταφορών. Η κρίση λόγω της νόσου COVID-19 έχει δημιουργήσει έκτακτες περιστάσεις που επηρεάζουν τη συνήθη δραστηριότητα των αρμόδιων αρχών στα κράτη μέλη και το έργο των επιχειρήσεων μεταφορών όσον αφορά τις διοικητικές διατυπώσεις που πρέπει να διεκπεραιωθούν σε διάφορους τομείς μεταφορών, οι οποίες δεν μπορούσαν ευλόγως να είχαν προβλεφθεί κατά τον χρόνο έκδοσης των σχετικών μέτρων. Οι εν λόγω έκτακτες περιστάσεις έχουν σημαντικό αντίκτυπο σε διάφορους τομείς που καλύπτονται από το ενωσιακό δίκαιο για τις μεταφορές.
            
            
               (2)Ειδικότερα, οι μεταφορείς και άλλα ενδιαφερόμενα πρόσωπα ενδέχεται να μην είναι σε θέση να ολοκληρώσουν τις διατυπώσεις ή τις διαδικασίες που απαιτούνται βάσει ορισμένων διατάξεων του ενωσιακού δικαίου για την ανανέωση ή την παράταση της ισχύος πιστοποιητικών, αδειών ή εγκρίσεων ή για την ολοκλήρωση άλλων βημάτων που είναι αναγκαία για τη διατήρηση της ισχύος τους. Για τους ίδιους λόγους, οι αρμόδιες αρχές των κρατών μελών ενδέχεται να μην είναι σε θέση να συμμορφωθούν με τις υποχρεώσεις που ορίζει το ενωσιακό δίκαιο και να διασφαλίσουν τη διεκπεραίωση των σχετικών αιτημάτων που υποβάλλουν οι μεταφορείς πριν λήξουν οι ισχύουσες προθεσμίες. Ως εκ τούτου, είναι αναγκαίο να θεσπιστούν μέτρα για την αντιμετώπιση των καταστάσεων αυτών, καθώς και για την ύπαρξη ασφάλειας δικαίου και την ορθή εφαρμογή των σχετικών πράξεων. Για τον σκοπό αυτό θα πρέπει να προβλεφθούν προσαρμογές, ιδίως όσον αφορά ορισμένες προθεσμίες, σε συνδυασμό με τη δυνατότητα της Επιτροπής να επιτρέπει παρατάσεις κατόπιν αιτήσεως οποιουδήποτε κράτους μέλους. 
            
            
               (3)Η οδηγία 2003/59/ΕΚ του Ευρωπαϊκού Κοινοβουλίου και του Συμβουλίου
                  20
                θεσπίζει τους εφαρμοστέους κανόνες σχετικά με την αρχική επιμόρφωση και την περιοδική κατάρτιση των οδηγών ορισμένων οδικών οχημάτων τα οποία χρησιμοποιούνται για τη μεταφορά εμπορευμάτων ή επιβατών. Οι οδηγοί αυτοί πρέπει να κατέχουν πιστοποιητικό επαγγελματικής ικανότητας και να αποδεικνύουν ότι έχουν ολοκληρώσει την περιοδική κατάρτιση με την κατοχή άδειας οδήγησης ή δελτίου επιμόρφωσης οδηγού στο οποίο καταχωρίζεται η κατάρτιση. Λόγω των δυσκολιών ολοκλήρωσης της περιοδικής κατάρτισης και ανανέωσης των πιστοποιητικών επαγγελματικής ικανότητας που πιστοποιούν την κατάρτιση αυτή εξαιτίας των έκτακτων περιστάσεων της έξαρσης της νόσου COVID-19, είναι αναγκαίο να παραταθεί η ισχύς των εν λόγω πιστοποιητικών κατά έξι μήνες από την ημερομηνία λήξης τους, ώστε να εξασφαλιστεί η συνέχεια των οδικών μεταφορών. 
            
            
               (4)Η οδηγία 2006/126/ΕΚ του Ευρωπαϊκού Κοινοβουλίου και του Συμβουλίου
                  21
                θεσπίζει κανόνες για τις άδειες οδήγησης. Προβλέπει την αμοιβαία αναγνώριση των αδειών οδήγησης που εκδίδουν τα κράτη μέλη με βάση ενωσιακό υπόδειγμα άδειας οδήγησης και θεσπίζει σειρά ελάχιστων απαιτήσεων για τις άδειες αυτές. Ειδικότερα, οι οδηγοί μηχανοκίνητων οχημάτων πρέπει να διαθέτουν έγκυρη άδεια οδήγησης, η οποία πρέπει να ανανεώνεται ή, σε ορισμένες περιπτώσεις, να ανταλλάσσεται μετά τη λήξη της διοικητικής της ισχύος. Λόγω των δυσκολιών ανανέωσης των αδειών οδήγησης εξαιτίας των έκτακτων περιστάσεων της έξαρσης της νόσου COVID-19, είναι αναγκαίο να παραταθεί η ισχύς ορισμένων αδειών κατά έξι μήνες από την ημερομηνία λήξης τους, ώστε να εξασφαλιστεί η συνέχεια της οδικής κινητικότητας. 
            
            
               (5)Ο κανονισμός (ΕΕ) αριθ. 165/2014 του Ευρωπαϊκού Κοινοβουλίου και του Συμβουλίου
                  22
                θεσπίζει κανόνες για τους ταχογράφους στις οδικές μεταφορές. Η συμμόρφωση με τους κανόνες για τον χρόνο οδήγησης, τον χρόνο εργασίας και τις περιόδους ανάπαυσης, όπως ορίζονται στον κανονισμό (ΕΚ) αριθ. 561/2006 του Ευρωπαϊκού Κοινοβουλίου και του Συμβουλίου
                  23
                και στην οδηγία 2002/15/ΕΚ του Ευρωπαϊκού Κοινοβουλίου και του Συμβουλίου
                  24
               , είναι ουσιαστικής σημασίας για τη διασφάλιση του θεμιτού ανταγωνισμού και της οδικής ασφάλειας. Λόγω της ανάγκης να εξασφαλιστεί η συνέχεια της παροχής υπηρεσιών οδικών μεταφορών, παρά τις δυσκολίες κατά την εκτέλεση των περιοδικών επιθεωρήσεων των ταχογράφων λόγω των έκτακτων περιστάσεων που προκλήθηκαν από την έξαρση της νόσου COVID-19, οι επιθεωρήσεις που αναφέρονται στο άρθρο 23 παράγραφος 1 του κανονισμού (ΕΕ) αριθ. 165/2014, οι οποίες θα έπρεπε να διενεργηθούν μεταξύ της 1ης Μαρτίου 2020 και της 31ης Αυγούστου 2020, θα πρέπει πλέον να διενεργηθούν το αργότερο έξι μήνες μετά την ημερομηνία κατά την οποία θα έπρεπε να διενεργηθούν σύμφωνα με το εν λόγω άρθρο. Για τον ίδιο λόγο, οι δυσκολίες ανανέωσης και αντικατάστασης των καρτών οδηγού λόγω των έκτακτων περιστάσεων που προκλήθηκαν από την έξαρση της νόσου COVID-19 δικαιολογούν τη χορήγηση πρόσθετης προθεσμίας στις αρχές για τους σκοπούς αυτούς, οι δε οδηγοί θα πρέπει να έχουν τη δυνατότητα και την υποχρέωση να καταφύγουν σε βιώσιμες εναλλακτικές λύσεις για την καταγραφή των απαραίτητων πληροφοριών σχετικά με τον χρόνο οδήγησης, τον χρόνο εργασίας και τις περιόδους ανάπαυσης, έως ότου λάβουν νέα κάρτα. 
            
            
               (6)Η οδηγία 2014/45/EE του Ευρωπαϊκού Κοινοβουλίου και του Συμβουλίου
                  25
                θεσπίζει κανόνες για τους περιοδικούς τεχνικούς ελέγχους των μηχανοκίνητων οχημάτων και των ρυμουλκουμένων τους. Ο περιοδικός τεχνικός έλεγχος είναι ένα σύνθετο έργο με το οποίο εξασφαλίζεται ότι τα οχήματα διατηρούνται καθ’ όλη τη διάρκεια της χρήσης τους σε ασφαλή και αποδεκτή περιβαλλοντικά κατάσταση. Λόγω δυσκολιών διενέργειας των περιοδικών τεχνικών ελέγχων ως συνέπεια των έκτακτων περιστάσεων που προκλήθηκαν από την έξαρση της νόσου COVID-19, οι περιοδικοί τεχνικοί έλεγχοι που θα έπρεπε να διενεργηθούν μεταξύ της 1ης Μαρτίου 2020 και της 31ης Αυγούστου 2020 θα πρέπει πλέον να διενεργηθούν σε μεταγενέστερη ημερομηνία, αλλά όχι αργότερα από έξι μήνες μετά την αρχική προθεσμία και τα σχετικά πιστοποιητικά θα πρέπει να εξακολουθήσουν να ισχύουν αναλόγως. 
            
            
               (7)Ο κανονισμός (ΕΚ) αριθ. 1071/2009 του Ευρωπαϊκού Κοινοβουλίου και του Συμβουλίου
                  26
                θεσπίζει κοινούς κανόνες όσον αφορά τους όρους που πρέπει να πληρούνται για την άσκηση του επαγγέλματος του οδικού μεταφορέα. Η κρίση λόγω της νόσου COVID-19 έχει σοβαρές επιπτώσεις στην οικονομική κατάσταση του τομέα και ορισμένες επιχειρήσεις μεταφορών δεν πληρούν πλέον την απαίτηση της οικονομικής επιφάνειας. Δεδομένου του μειωμένου επιπέδου δραστηριότητας που συνεπάγεται η κρίση, μπορεί να αναμένεται ότι θα απαιτηθεί περισσότερος χρόνος απ’ ό,τι συνήθως προκειμένου οι επιχειρήσεις να αποδείξουν ότι η απαίτηση αυτή θα ικανοποιείται και πάλι σε μόνιμη βάση. Ως εκ τούτου, είναι σκόπιμο να παραταθεί η μέγιστη προθεσμία που προβλέπεται για τους σκοπούς αυτούς στο άρθρο 13 παράγραφος 1 στοιχείο γ) του κανονισμού (ΕΚ) αριθ. 1071/2009 από έξι σε δώδεκα μήνες, για αξιολογήσεις που διενεργούνται και αποφάσεις που λαμβάνονται από την 1η Μαρτίου 2020 έως τις 31 Δεκεμβρίου 2020.
            
            
               (8)Ο κανονισμός (ΕΚ) αριθ. 1072/2009 του Ευρωπαϊκού Κοινοβουλίου και του Συμβουλίου
                  27
                και ο κανονισμός (ΕΚ) αριθ. 1073/2009 του Ευρωπαϊκού Κοινοβουλίου και του Συμβουλίου
                  28
                θεσπίζουν κοινούς κανόνες πρόσβασης στην αγορά διεθνών οδικών εμπορευματικών μεταφορών και στη διεθνή αγορά υπηρεσιών μεταφορών με πούλμαν και λεωφορεία, αντίστοιχα. Για τις διεθνείς οδικές εμπορευματικές μεταφορές και τις διεθνείς μεταφορές επιβατών με πούλμαν και λεωφορεία απαιτείται, μεταξύ άλλων, η κατοχή κοινοτικής άδειας και, στην περίπτωση οδηγών από τρίτες χώρες που εκτελούν εμπορευματικές μεταφορές, η βεβαίωση οδηγού. Η λειτουργία τακτικών γραμμών με λεωφορεία και πούλμαν υπόκειται επίσης σε χορήγηση άδειας. Οι εν λόγω άδειες, βεβαιώσεις και εγκρίσεις μπορούν να ανανεωθούν, αφού εξακριβωθεί ότι εξακολουθούν να πληρούνται οι σχετικές προϋποθέσεις. Λόγω των δυσκολιών ανανέωσης των αδειών, των βεβαιώσεων και των εγκρίσεων εξαιτίας των έκτακτων περιστάσεων που προκλήθηκαν από την έξαρση της νόσου COVID-19, είναι αναγκαίο να παραταθεί η ισχύς τους κατά έξι μήνες από την ημερομηνία λήξης τους, ώστε να εξασφαλιστεί η συνέχεια των οδικών μεταφορών.
            
            
               (9)Η οδηγία (ΕΕ) 2016/798 του Ευρωπαϊκού Κοινοβουλίου και του Συμβουλίου
                  29
               , θεσπίζει κανόνες για την ασφάλεια των σιδηροδρόμων. Λαμβανομένων υπόψη των μέτρων εγκλεισμού σε συνδυασμό με τον πρόσθετο φόρτο εργασίας που συνεπάγεται η ανάσχεση της έξαρσης της νόσου COVID-19, οι εθνικές αρχές, οι σιδηροδρομικές επιχειρήσεις και οι διαχειριστές υποδομής αντιμετωπίζουν δυσκολίες στο πλαίσιο των άρθρων 10 και 12 της εν λόγω οδηγίας, όσον αφορά την ανανέωση των ενιαίων πιστοποιητικών ασφάλειας και, ενόψει της επικείμενης λήξης ισχύος των υφιστάμενων εγκρίσεων ασφάλειας, την έκδοση των εγκρίσεων αυτών για μεταγενέστερη περίοδο. Ως εκ τούτου, η προθεσμία για την ανανέωση των ενιαίων πιστοποιητικών ασφάλειας θα πρέπει να παραταθεί κατά έξι μήνες, και τα σχετικά υφιστάμενα ενιαία πιστοποιητικά ασφάλειας θα πρέπει αντιστοίχως να εξακολουθήσουν να ισχύουν. Ομοίως, η ισχύς των εγκρίσεων ασφάλειας θα πρέπει να παραταθεί κατά έξι μήνες. 
            
            
               (10)Σύμφωνα με το άρθρο 33 παράγραφος 2 της οδηγίας (ΕΕ) 2016/798, ορισμένα κράτη μέλη παρέτειναν την περίοδο μεταφοράς στο εθνικό δίκαιο της εν λόγω οδηγίας. Επομένως, στα εν λόγω κράτη μέλη εξακολουθούν να ισχύουν οι κανόνες της οδηγίας 2004/49/ΕΚ του Ευρωπαϊκού Κοινοβουλίου και του Συμβουλίου
                  30
               . Είναι επομένως αναγκαίο να προβλεφθεί επίσης παράταση των προθεσμιών για την ανανέωση των πιστοποιητικών ασφαλείας και των εγκρίσεων ασφάλειας που έχουν εκδοθεί δυνάμει των άρθρων 10 και 11 της οδηγίας 2004/49/ΕΚ και να διευκρινιστεί ότι τα σχετικά πιστοποιητικά και εγκρίσεις ασφάλειας εξακολουθούν αντίστοιχα να ισχύουν. 
            
         
         
            
               (11)Η οδηγία 2007/59/ΕΚ του Ευρωπαϊκού Κοινοβουλίου και του Συμβουλίου
                  31
                θεσπίζει κανόνες σχετικά με την πιστοποίηση του προσωπικού οδήγησης μηχανών έλξης και συρμών στο σιδηροδρομικό σύστημα της Ένωσης. Το άρθρο 14 παράγραφος 5 της εν λόγω οδηγίας ορίζει ότι η ισχύς των αδειών μηχανοδηγού περιορίζεται σε δέκα έτη και υπόκειται σε περιοδικούς ελέγχους. Λόγω των δυσχερειών όσον αφορά την ανανέωση της άδειας συνεπεία των έκτακτων περιστάσεων που προκλήθηκαν από την έξαρση της νόσου COVID-19, η ισχύς των αδειών που λήγουν μεταξύ της 1ης Μαρτίου 2020 και της 31ης Αυγούστου 2020 θα πρέπει να παραταθεί. Ομοίως, στους μηχανοδηγούς θα πρέπει να χορηγηθούν επιπλέον έξι μήνες για την ολοκλήρωση των περιοδικών ελέγχων. 
            
            
               (12)Με την οδηγία 2012/34/EE του Ευρωπαϊκού Κοινοβουλίου και του Συμβουλίου
                  32
                δημιουργείται ενιαίος ευρωπαϊκός σιδηροδρομικός χώρος. Βάσει του άρθρου 24 παράγραφος 3 της εν λόγω οδηγίας, ο εθνικός φορέας έκδοσης των αδειών μπορεί να αναστείλει ή να ανακαλέσει μια άδεια λόγω μη συμμόρφωσης προς τις απαιτήσεις χρηματοοικονομικής επιφάνειας και να χορηγήσει προσωρινή άδεια μέχρις ότου αναδιοργανωθεί οικονομικά η σιδηροδρομική επιχείρηση, με την προϋπόθεση ότι δεν διακυβεύεται η ασφάλεια. Λόγω των έκτακτων περιστάσεων που προκλήθηκαν από την έξαρση της νόσου COVID-19, οι αρχές αντιμετωπίζουν σοβαρές δυσκολίες όσον αφορά τη λήψη των σχετικών αποφάσεων, και συγκεκριμένα την έκδοση νέων αδειών για την περίοδο μετά τη λήξη της προσωρινής άδειας. Ως εκ τούτου, η ισχύς των σχετικών προσωρινών αδειών που λήγουν από την 1η Μαρτίου 2020 έως την 31η Αυγούστου 2020 θα πρέπει να παραταθεί κατά έξι μήνες. 
            
            
               (13)Σύμφωνα με το άρθρο 25 παράγραφος 2 της οδηγίας 2012/34/ΕΕ, οι φορείς χορήγησης των αδειών αποφασίζουν επί των αιτήσεων χορήγησης αδειών εντός τριών μηνών. Λόγω δυσχερειών κατά τη λήψη των σχετικών αποφάσεων συνεπεία των έκτακτων περιστάσεων που προκλήθηκαν από την έξαρση της νόσου COVID-19, είναι αναγκαίο να παραταθεί η εν λόγω προθεσμία κατά έξι μήνες. 
            
            
               (14)Οι σιδηροδρομικές επιχειρήσεις που ήταν οικονομικά σταθερές πριν από την έξαρση της νόσου COVID-19 αντιμετωπίζουν προβλήματα ρευστότητας που θα μπορούσαν να οδηγήσουν σε αναστολή ή ανάκληση της άδειας και ενδεχομένως αντικατάστασή της από προσωρινή άδεια χωρίς να υπάρχει διαρθρωτική οικονομική ανάγκη. Η χορήγηση προσωρινής άδειας σύμφωνα με το άρθρο 24 παράγραφος 3 της οδηγίας 2012/34/ΕΕ θα μπορούσε να στείλει αρνητικό μήνυμα στην αγορά σχετικά με την ικανότητα επιβίωσης των σιδηροδρομικών επιχειρήσεων, το οποίο με τη σειρά του θα επιδείνωνε τυχόν προσωρινά οικονoμικά προβλήματα. Ως εκ τούτου, θα πρέπει να προβλεφθεί ότι, με βάση την αξιολόγηση του φορέα χορήγησης της άδειας και με απόφαση που λαμβάνεται κατά την περίοδο από την 1η Μαρτίου 2020 έως την 31η Αυγούστου 2020, η άδεια των εν λόγω σιδηροδρομικών επιχειρήσεων δεν μπορεί να ανασταλεί ή να ανακληθεί, υπό την προϋπόθεση ότι δεν διακυβεύεται η ασφάλεια και ότι υπάρχει ρεαλιστική προοπτική ικανοποιητικής χρηματοοικονομικής ανασυγκρότησης εντός περιόδου έξι μηνών. Στο τέλος αυτής της εξάμηνης περιόδου, η επιχείρηση θα πρέπει να υπόκειται στους γενικούς κανόνες που προβλέπονται στο άρθρο 24 παράγραφος 1 της οδηγίας 2012/34/ΕΕ.
            
            
               (15)Η οδηγία 96/50/ΕΚ
                  33
                θεσπίζει προϋποθέσεις για την απόκτηση του εθνικού πιστοποιητικού κυβερνήτη σκάφους εσωτερικής ναυσιπλοΐας για τη μεταφορά εμπορευμάτων και προσώπων στην Ένωση. Μετά τη συμπλήρωση του 65ου έτους, οι κάτοχοι πιστοποιητικού κυβερνήτη σκάφους πρέπει να υποβάλλονται σε περιοδικές ιατρικές εξετάσεις. Λόγω των μέτρων που λαμβάνονται σε σχέση με την έξαρση της νόσου COVID-19, και ιδίως της περιορισμένης πρόσβασης σε ιατρικές υπηρεσίες για ιατρικούς ελέγχους, οι κάτοχοι πιστοποιητικού κυβερνήτη σκάφους ενδέχεται να μην μπορούν να υποβληθούν στις ιατρικές εξετάσεις όπως οφείλουν εντός της περιόδου την οποία αφορούν τα εν λόγω μέτρα. Ως εκ τούτου, για τις περιπτώσεις στις οποίες η προθεσμία για την υποβολή σε ιατρικές εξετάσεις θα έληγε μεταξύ της 1ης Μαρτίου 2020 και της 31ης Αυγούστου 2020, η προθεσμία αυτή θα πρέπει να παραταθεί κατά έξι μήνες σε καθεμία από τις εν λόγω περιπτώσεις. 
            
            
               (16)Η οδηγία (ΕΕ) 2016/1629 του Ευρωπαϊκού Κοινοβουλίου και του Συμβουλίου
                  34
                θεσπίζει τεχνικές προδιαγραφές για τα πλοία εσωτερικής ναυσιπλοΐας. Το άρθρο 10 της εν λόγω οδηγίας περιορίζει την περίοδο ισχύος των ενωσιακών πιστοποιητικών εσωτερικής ναυσιπλοΐας. Επιπλέον, το άρθρο 28 της οδηγίας (ΕΕ) 2016/1629 προβλέπει ότι τα έγγραφα που εμπίπτουν στο πεδίο εφαρμογής της εν λόγω οδηγίας και έχουν εκδοθεί από τις αρμόδιες αρχές των κρατών μελών πριν από τις 6 Οκτωβρίου 2018 δυνάμει της οδηγίας 2006/87/ΕΚ του Ευρωπαϊκού Κοινοβουλίου και του Συμβουλίου
                  35
               , που ίσχυε προηγουμένως, παραμένουν σε ισχύ μέχρι να λήξουν. Τα μέτρα που λαμβάνονται για την έξαρση της νόσου COVID-19 μπορεί να καταστήσουν ανέφικτο και ενίοτε αδύνατο για τις αρμόδιες αρχές να διενεργήσουν τους τεχνικούς ελέγχους προκειμένου να παραταθεί η ισχύς των σχετικών πιστοποιητικών ή, στην περίπτωση των εγγράφων που αναφέρονται στο άρθρο 28 της οδηγίας (ΕΕ) 2016/1629, να γίνει η αντικατάστασή τους. Ως εκ τούτου, για να επιτραπεί η συνέχιση της λειτουργίας των σχετικών σκαφών εσωτερικής ναυσιπλοΐας, είναι σκόπιμο να παραταθεί για περίοδο έξι μηνών η ισχύς των ενωσιακών πιστοποιητικών εσωτερικής ναυσιπλοΐας, καθώς και των εγγράφων που εμπίπτουν στο πεδίο εφαρμογής του άρθρου 28 της οδηγίας (ΕΕ) 2016/1629, τα οποία διαφορετικά θα έληγαν μεταξύ της 1ης Μαρτίου 2020 και της 31ης Αυγούστου 2020.
            
            
               (17)Ο κανονισμός (ΕΚ) αριθ. 725/2004 του Ευρωπαϊκού Κοινοβουλίου και του Συμβουλίου
                  36
                θεσπίζει κανόνες για τη βελτίωση της ασφάλειας στα πλοία και στις λιμενικές εγκαταστάσεις. Η οδηγία 2005/65/ΕΚ του Ευρωπαϊκού Κοινοβουλίου και του Συμβουλίου
                  37
                θεσπίζει μέτρα για την ενίσχυση της ασφάλειας των λιμένων ενόψει απειλών για συμβάντα που θέτουν σε κίνδυνο την ασφάλεια. Η οδηγία διασφαλίζει επίσης ότι τα μέτρα ασφάλειας που λαμβάνονται κατʼ εφαρμογή των διατάξεων του κανονισμού (ΕΚ) αριθ. 725/2004 επωφελούνται της ενισχυμένης ασφάλειας των λιμένων. Οι επιθεωρήσεις και οι έρευνες για την ασφάλεια στη θάλασσα από τις αρχές των κρατών μελών, οι οποίες είναι αναγκαίες για την ανανέωση ορισμένων εγγράφων και, ως εκ τούτου, για την τήρηση των προθεσμιών που καθορίζονται από τη νομοθεσία της Ένωσης για την ασφάλεια στη θάλασσα, καθίστανται δυσχερείς λόγω της συνεχιζόμενης κρίσης στον τομέα της υγείας. Ως εκ τούτου, είναι αναγκαίο να παραταθούν η ισχύς των πιστοποιητικών και οι προθεσμίες για τις αξιολογήσεις και τα σχέδια που απαιτούνται από την εν λόγω νομοθεσία κατά εύλογο χρονικό διάστημα, ώστε να παρασχεθεί στα κράτη μέλη και στον ναυτιλιακό κλάδο μια ευέλικτη και ρεαλιστική προσέγγιση και να παραμείνουν ανοικτές οι βασικές αλυσίδες εφοδιασμού, χωρίς να διακυβεύεται η ασφάλεια. Θα πρέπει επίσης να παρέχεται ευελιξία όσον αφορά τα γυμνάσια και τις ασκήσεις για την ασφάλεια στη θάλασσα, τις οποίες η νομοθεσία απαιτεί να εκτελούνται εντός ορισμένων χρονικών πλαισίων.
            
            
               (18)Δεδομένου ότι ο στόχος του παρόντος κανονισμού, δηλαδή η παράταση των προθεσμιών που ορίζονται στο ενωσιακό δίκαιο για την ανανέωση ή την παράταση της ισχύος πιστοποιητικών, αδειών και εγκρίσεων, δεν μπορεί να επιτευχθεί επαρκώς από τα κράτη μέλη, και μπορεί, λόγω της κλίμακας και των αποτελεσμάτων της προτεινόμενης δράσης, να επιτευχθεί καλύτερα σε ενωσιακό επίπεδο, η Ένωση μπορεί να λάβει μέτρα σύμφωνα με την αρχή της επικουρικότητας, όπως ορίζεται στο άρθρο 5 της Συνθήκης για την Ευρωπαϊκή Ένωση. Σύμφωνα με την αρχή της αναλογικότητας, όπως διατυπώνεται στο ίδιο άρθρο, ο παρών κανονισμός δεν υπερβαίνει τα αναγκαία όρια για την επίτευξη του εν λόγω στόχου. 
            
            
               (19)Ο παρών κανονισμός θα πρέπει να εκδοθεί επειγόντως, έτσι ώστε να συντομευθούν κατά το δυνατόν οι καταστάσεις νομικής αβεβαιότητας που επηρεάζουν πολλές αρχές και επιχειρήσεις σε διάφορους τομείς, ιδίως όταν οι σχετικές προθεσμίες έχουν ήδη λήξει. Ως εκ τούτου, είναι σκόπιμο να εφαρμοστεί παρέκκλιση από την περίοδο των οκτώ εβδομάδων που αναφέρεται στο άρθρο 4 του πρωτοκόλλου αριθ. 1 σχετικά με το ρόλο των εθνικών κοινοβουλίων στην Ευρωπαϊκή Ένωση, το οποίο προσαρτάται στη Συνθήκη για την Ευρωπαϊκή Ένωση, στη Συνθήκη για τη λειτουργία της Ευρωπαϊκής Ένωσης και στη Συνθήκη για την ίδρυση της Ευρωπαϊκής Κοινότητας Ατομικής Ενέργειας. 
            
            
               (20)Λόγω της απρόβλεπτης και αιφνίδιας έξαρσης της νόσου COVID-19 και των σχετικών νομοθετικών διαδικασιών που απαιτούνται για τη λήψη των κατάλληλων μέτρων, κατέστη αδύνατη η έγκαιρη λήψη των μέτρων αυτών. Για τον λόγο αυτό, οι διατάξεις του παρόντος κανονισμού θα πρέπει επίσης να καλύπτουν την περίοδο πριν από την έναρξη ισχύος του. Δεδομένης της φύσης των διατάξεων αυτών, η προσέγγιση αυτή δεν θα πρέπει να έχει ως αποτέλεσμα την παραβίαση της δικαιολογημένης εμπιστοσύνης των ενδιαφερομένων.
            
            
               (21)Ο παρών κανονισμός θα πρέπει να αρχίσει να ισχύει επειγόντως την επομένη της δημοσίευσής του στην Επίσημη Εφημερίδα της Ευρωπαϊκής Ένωσης,
            
            
               ΕΞΕΔΩΣΑΝ ΤΟΝ ΠΑΡΟΝΤΑ ΚΑΝΟΝΙΣΜΟ:
            
            
               Άρθρο 1
            
            
               Αντικείμενο
            
            
               Με τον παρόντα κανονισμό θεσπίζονται ειδικά και προσωρινά μέτρα για την ανανέωση και την παράταση της περιόδου ισχύος ορισμένων πιστοποιητικών, αδειών και εγκρίσεων και την αναβολή ορισμένων περιοδικών ελέγχων και κατάρτισης ως αντίδραση στις έκτακτες περιστάσεις που προκαλούνται από την έξαρση της νόσου COVID-19 στον τομέα των οδικών, σιδηροδρομικών και εσωτερικών πλωτών μεταφορών και της ασφάλειας στη θάλασσα.
            
            
               Άρθρο 2
            
            
               Παράταση των προθεσμιών που προβλέπονται στην οδηγία 2003/59/ΕΚ
            
            
               1)Κατά παρέκκλιση από το άρθρο 8 παράγραφοι 2 και 3 της οδηγίας 2003/59/ΕΚ, οι προθεσμίες για την ολοκλήρωση της περιοδικής κατάρτισης οι οποίες, σύμφωνα με τις εν λόγω διατάξεις, θα έληγαν μεταξύ της 1ης Μαρτίου 2020 και της 31ης Αυγούστου 2020 (περίοδος αναφοράς), θεωρείται ότι παρατείνονται για περίοδο έξι μηνών σε κάθε περίπτωση. Τα πιστοποιητικά επαγγελματικής ικανότητας παραμένουν αναλόγως σε ισχύ.
            
            
               2)Η ισχύς της σήμανσης του εναρμονισμένου ενωσιακού κωδικού «95» που προβλέπεται στο παράρτημα I της οδηγίας 2006/126/ΕΚ, η οποία προστίθεται από τις αρμόδιες αρχές είτε στην άδεια οδήγησης είτε στο δελτίο επιμόρφωσης οδηγού που αναφέρεται στο άρθρο 10 παράγραφος 1 της οδηγίας 2003/59/ΕΚ με βάση τα πιστοποιητικά επαγγελματικής ικανότητας που αναφέρονται στην παράγραφο 1, θεωρείται ότι παρατείνεται για περίοδο έξι μηνών από την ημερομηνία που αναγράφεται σε κάθε τέτοια άδεια ή δελτίο.
            
            
               3)Η ισχύς των δελτίων επιμόρφωσης οδηγού που αναφέρονται στο παράρτημα ΙΙ της οδηγίας 2003/59/ΕΚ, τα οποία θα έληγαν μεταξύ της 1ης Μαρτίου 2020 και της 31ης Αυγούστου 2020 (περίοδος αναφοράς), θεωρείται ότι παρατείνεται για περίοδο έξι μηνών από τη διοικητική ημερομηνία λήξης που αναφέρεται σε κάθε τέτοιο δελτίο.
            
         
         
            
               4)Όταν ένα κράτος μέλος θεωρεί ότι η ολοκλήρωση της περιοδικής κατάρτισης ή η σχετική πιστοποίηση, η σήμανση του εναρμονισμένου ενωσιακού κωδικού «95» ή η ανανέωση των δελτίων επιμόρφωσης οδηγού είναι πιθανό να παραμείνουν ανέφικτες και πέραν της 31ης Αυγούστου 2020 λόγω των μέτρων που έχει λάβει και που αποσκοπούν στην πρόληψη ή την ανάσχεση της εξάπλωσης της νόσου COVID-19, μπορεί να υποβάλει αιτιολογημένη αίτηση για την έγκριση παράτασης των περιόδων που ορίζονται στις παραγράφους 1, 2 και 3, κατά περίπτωση. Η αίτηση αυτή μπορεί να αφορά τις περιόδους αναφοράς ή τις περιόδους των έξι μηνών ή και τις δύο. Υποβάλλεται στην Επιτροπή το αργότερο έως τις 15 Ιουλίου 2020.
            
            
               5)Όταν, κατόπιν αίτησης που υποβάλλεται σύμφωνα με την παράγραφο 4, η Επιτροπή διαπιστώσει ότι πληρούνται οι απαιτήσεις της εν λόγω παραγράφου, εκδίδει απόφαση που επιτρέπει στο οικείο κράτος μέλος να εφαρμόσει παράταση των περιόδων που προσδιορίζονται στις παραγράφους 1, 2 και 3, αντιστοίχως, όπως δικαιολογείται σε κάθε περίπτωση. Η παράταση είναι περιορισμένη ώστε να αντικατοπτρίζει την περίοδο κατά την οποία είναι πιθανόν να παραμείνει ανέφικτη η εν λόγω περιοδική κατάρτιση ή η σχετική πιστοποίηση, η σήμανση του εναρμονισμένου ενωσιακού κωδικού «95» ή η ανανέωση των δελτίων επιμόρφωσης οδηγού.
            
            
               Η Επιτροπή δημοσιεύει την απόφασή της στην Επίσημη Εφημερίδα.
            
            
               Άρθρο 3
            
            
               Παράταση των προθεσμιών που προβλέπονται στην οδηγία 2006/126/ΕΚ 
            
            
               1)Κατά παρέκκλιση από το άρθρο 7 και το σημείο 3 στοιχείο δ) του παραρτήματος I της οδηγίας 2006/126/ΕΚ, η ισχύς των αδειών οδήγησης οι οποίες, σύμφωνα με τις εν λόγω διατάξεις, θα έληγαν μεταξύ της 1ης Μαρτίου 2020 και της 31ης Αυγούστου 2020 (περίοδος αναφοράς), θεωρείται ότι παρατείνεται για περίοδο έξι μηνών από την ημερομηνία λήξης ισχύος που αναφέρεται σε κάθε άδεια οδήγησης. 
            
            
               2)Όταν ένα κράτος μέλος θεωρεί ότι η ανανέωση των αδειών οδήγησης είναι πιθανό να παραμείνει ανέφικτη και πέραν της 31ης Αυγούστου 2020 λόγω των μέτρων που έχει λάβει και που αποσκοπούν στην πρόληψη ή την ανάσχεση της εξάπλωσης της νόσου COVID-19, μπορεί να υποβάλει αιτιολογημένη αίτηση για την έγκριση παράτασης των περιόδων που ορίζονται στην παράγραφο 1, κατά περίπτωση. Η αίτηση αυτή μπορεί να αφορά την περίοδο αναφοράς ή την περίοδο των έξι μηνών ή και τις δύο. Υποβάλλεται στην Επιτροπή το αργότερο έως τις 15 Ιουλίου 2020.
            
            
               3)Όταν, κατόπιν αίτησης που υποβάλλεται σύμφωνα με την παράγραφο 2, η Επιτροπή διαπιστώσει ότι πληρούνται οι απαιτήσεις της εν λόγω παραγράφου, εκδίδει απόφαση που επιτρέπει στο οικείο κράτος μέλος να εφαρμόσει παράταση των περιόδων που προσδιορίζονται στην παράγραφο 1, όπως δικαιολογείται σε κάθε περίπτωση. Η παράταση είναι περιορισμένη ώστε να αντικατοπτρίζει την περίοδο κατά την οποία είναι πιθανόν να παραμείνει ανέφικτη η ανανέωση των αδειών οδήγησης. 
            
            
               Η Επιτροπή δημοσιεύει την απόφασή της στην Επίσημη Εφημερίδα.
            
            
               Άρθρο 4
            
            
               Παράταση των προθεσμιών που προβλέπονται στον κανονισμό (ΕΕ) αριθ. 165/2014
            
            
               1)Κατά παρέκκλιση από το άρθρο 23 του κανονισμού (ΕΕ) αριθ. 165/2014, οι τακτικές επιθεωρήσεις που προβλέπονται στην παράγραφο 1 του εν λόγω άρθρου, οι οποίες έπρεπε να διενεργηθούν μεταξύ της 1ης Μαρτίου 2020 και της 31ης Αυγούστου 2020 (περίοδος αναφοράς), διενεργούνται το αργότερο έξι μήνες μετά την ημερομηνία κατά την οποία έπρεπε να διενεργηθούν σύμφωνα με το εν λόγω άρθρο.
            
            
               2)Κατά παρέκκλιση από το άρθρο 28 του κανονισμού (ΕΕ) αριθ. 165/2014, όταν ένας οδηγός υποβάλλει αίτηση ανανέωσης της κάρτας οδηγού σύμφωνα με την παράγραφο 1 του εν λόγω άρθρου μεταξύ της 1ης Μαρτίου 2020 και της 31ης Αυγούστου 2020 (περίοδος αναφοράς), οι αρμόδιες αρχές χορηγούν νέα κάρτα το αργότερο 2 μήνες μετά την υποβολή της αίτησης. Έως ότου ο οδηγός λάβει νέα κάρτα από τις αρχές έκδοσης των καρτών, εφαρμόζεται αναλόγως στον οδηγό το άρθρο 35 παράγραφος 2 του εν λόγω κανονισμού.
            
            
               3)Κατά παρέκκλιση από το άρθρο 29 παράγραφος 4 του κανονισμού (ΕΕ) αριθ. 165/2014, όταν ένας οδηγός υποβάλλει αίτηση αντικατάστασης της κάρτας οδηγού σύμφωνα με την παράγραφο 4 του εν λόγω άρθρου μεταξύ της 1ης Μαρτίου 2020 και της 31ης Αυγούστου 2020 (περίοδος αναφοράς), οι αρμόδιες αρχές χορηγούν κάρτα αντικατάστασης το αργότερο 2 μήνες μετά την υποβολή της αίτησης. Κατά παρέκκλιση από το άρθρο 29 παράγραφος 5 του κανονισμού (ΕΕ) αριθ. 165/2014, ο οδηγός μπορεί να συνεχίσει να οδηγεί μέχρι την παραλαβή νέας κάρτας από τις αρχές έκδοσης καρτών, υπό τον όρο ότι ο οδηγός μπορεί να αποδείξει ότι η κάρτα επεστράφη στην αρμόδια αρχή όταν η κάρτα είχε φθαρεί ή παρουσίαζε ελάττωμα και ότι ζητήθηκε η αντικατάστασή της.
            
            
               4)Όταν ένα κράτος μέλος θεωρεί ότι οι τακτικές επιθεωρήσεις, η ανανέωση των καρτών οδηγού ή η αντικατάσταση των καρτών οδηγού είναι πιθανό να παραμείνουν ανέφικτες και πέραν της 31ης Αυγούστου 2020 λόγω των μέτρων που έχει λάβει και που αποσκοπούν στην πρόληψη ή την ανάσχεση της εξάπλωσης της νόσου COVID-19, μπορεί να υποβάλει αιτιολογημένη αίτηση για την έγκριση παράτασης των περιόδων που ορίζονται στις παραγράφους 1, 2 και 3, κατά περίπτωση. Η αίτηση αυτή μπορεί να αφορά τις περιόδους αναφοράς ή τις προθεσμίες ή και τις δύο. Υποβάλλεται στην Επιτροπή το αργότερο έως τις 15 Ιουλίου 2020.
            
            
               5)Όταν, κατόπιν αίτησης που υποβάλλεται σύμφωνα με την παράγραφο 4, η Επιτροπή διαπιστώσει ότι πληρούνται οι απαιτήσεις της εν λόγω παραγράφου, εκδίδει απόφαση που επιτρέπει στο οικείο κράτος μέλος να εφαρμόσει παράταση των περιόδων που προσδιορίζονται στις παραγράφους 1, 2 και 3, αντιστοίχως, όπως δικαιολογείται σε κάθε περίπτωση. Η παράταση είναι περιορισμένη ώστε να αντικατοπτρίζει την περίοδο κατά την οποία είναι πιθανόν να παραμείνουν ανέφικτες οι τακτικές επιθεωρήσεις, η ανανέωση των καρτών οδηγού ή η αντικατάσταση των καρτών οδηγού. 
            
            
               Η Επιτροπή δημοσιεύει την απόφασή της στην Επίσημη Εφημερίδα.
            
            
               Άρθρο 5
            
            
               Παράταση των προθεσμιών που προβλέπονται στην οδηγία 2014/45/ΕΕ 
            
            
               1)Κατά παρέκκλιση από το άρθρο 5 παράγραφος 1, σε συνδυασμό με το άρθρο 10 παράγραφος 1 και το σημείο 8 του παραρτήματος II της οδηγίας 2014/45/ΕE, οι προθεσμίες για τη διενέργεια των τεχνικών ελέγχων, οι οποίοι, σύμφωνα με τις εν λόγω διατάξεις, θα έπρεπε να πραγματοποιηθούν μεταξύ της 1ης Μαρτίου 2020 και της 31ης Αυγούστου 2020 (περίοδος αναφοράς), θεωρείται ότι παρατείνονται για περίοδο έξι μηνών. 
            
         
         
            
               2)Κατά παρέκκλιση από το άρθρο 8, σε συνδυασμό με το σημείο 8 του παραρτήματος II της οδηγίας 2014/45/ΕE, η ισχύς των πιστοποιητικών τεχνικού ελέγχου με ημερομηνία λήξης μεταξύ της 1ης Μαρτίου 2020 και της 31ης Αυγούστου 2020 (περίοδος αναφοράς), θεωρείται ότι παρατείνεται για περίοδο έξι μηνών.
            
            
               3)Όταν ένα κράτος μέλος θεωρεί ότι η διενέργεια τεχνικών ελέγχων ή η σχετική πιστοποίηση είναι πιθανό να παραμείνουν ανέφικτες και πέραν της 31ης Αυγούστου 2020 λόγω των μέτρων που έχει λάβει και που αποσκοπούν στην πρόληψη ή την ανάσχεση της εξάπλωσης της νόσου COVID-19, μπορεί να υποβάλει αιτιολογημένη αίτηση για την έγκριση παράτασης των περιόδων που ορίζονται στις παραγράφους 1 και 2. Η αίτηση αυτή μπορεί να αφορά τις περιόδους αναφοράς ή τις προθεσμίες ή και τις δύο. Υποβάλλεται στην Επιτροπή το αργότερο έως τις 15 Ιουλίου 2020.
            
            
               4)Όταν, κατόπιν αίτησης που υποβάλλεται σύμφωνα με την παράγραφο 3, η Επιτροπή διαπιστώσει ότι πληρούνται οι απαιτήσεις της εν λόγω παραγράφου, εκδίδει απόφαση που επιτρέπει στο οικείο κράτος μέλος να εφαρμόσει παράταση των περιόδων που προσδιορίζονται στις παραγράφους 1 και 2, αντιστοίχως, όπως δικαιολογείται σε κάθε περίπτωση. Η παράταση είναι περιορισμένη ώστε να αντικατοπτρίζει την περίοδο κατά την οποία είναι πιθανόν να παραμείνει ανέφικτη η διενέργεια των τεχνικών ελέγχων ή η σχετική πιστοποίηση.
            
            
               Η Επιτροπή δημοσιεύει την απόφασή της στην Επίσημη Εφημερίδα.
            
            
               Άρθρο 6
            
            
               Παράταση των προθεσμιών που προβλέπονται στον κανονισμό (ΕΚ) αριθ. 1071/2009
            
            
               Κατά παρέκκλιση από το άρθρο 13 παράγραφος 1 στοιχείο γ) του κανονισμού (ΕΚ) αριθ. 1071/2009, όταν από τις αξιολογήσεις που διενεργούνται μεταξύ 1ης Μαρτίου 2020 και 31ης Δεκεμβρίου 2020 προκύπτει ότι μια επιχείρηση δεν πληροί την απαίτηση σχετικά με την οικονομική επιφάνεια που προβλέπεται στο άρθρο 3 παράγραφος 1 στοιχείο γ) του εν λόγω κανονισμού, η προθεσμία που ορίζεται από αρμόδια αρχή κατά την εν λόγω περίοδο για τους σκοπούς του άρθρου 13 παράγραφος 1 στοιχείο γ) του εν λόγω κανονισμού δεν υπερβαίνει τους δώδεκα μήνες.
            
            
               Άρθρο 7
            
            
               Παράταση των προθεσμιών που προβλέπονται στον κανονισμό (ΕΚ) αριθ. 1072/2009
            
            
               1)Κατά παρέκκλιση από το άρθρο 4 παράγραφος 2 του κανονισμού 1072/2009, η ισχύς των κοινοτικών αδειών οι οποίες, σύμφωνα με την εν λόγω διάταξη, θα έληγαν μεταξύ της 1ης Μαρτίου 2020 και της 31ης Αυγούστου 2020 (περίοδος αναφοράς), θεωρείται ότι παρατείνεται για περίοδο έξι μηνών.
            
            
               2)Κατά παρέκκλιση από το άρθρο 5 παράγραφος 7 του κανονισμού (ΕΚ) αριθ. 1072/2009, η ισχύς των βεβαιώσεων οδηγού οι οποίες, σύμφωνα με την εν λόγω διάταξη, θα έληγαν μεταξύ της 1ης Μαρτίου 2020 και της 31ης Αυγούστου 2020 (περίοδος αναφοράς), θεωρείται ότι παρατείνεται για περίοδο έξι μηνών.
            
            
               3)Όταν ένα κράτος μέλος θεωρεί ότι η ανανέωση κοινοτικών αδειών ή βεβαιώσεων οδηγού είναι πιθανό να παραμείνει ανέφικτη και πέραν της προθεσμίας που ορίζεται στις παραγράφους 1 και 2 λόγω των μέτρων που έχει λάβει και που αποσκοπούν στην πρόληψη ή την ανάσχεση της εξάπλωσης της νόσου COVID-19, μπορεί να υποβάλει αιτιολογημένη αίτηση για την έγκριση παράτασης των περιόδων που ορίζονται στις εν λόγω παραγράφους, κατά περίπτωση. Η αίτηση αυτή μπορεί να αφορά τις περιόδους αναφοράς ή τις περιόδους των έξι μηνών ή και τις δύο. Υποβάλλεται στην Επιτροπή το αργότερο έως τις 15 Ιουλίου 2020.
            
            
               4)Όταν, κατόπιν αίτησης που υποβάλλεται σύμφωνα με την παράγραφο 3, η Επιτροπή διαπιστώσει ότι πληρούνται οι απαιτήσεις της εν λόγω παραγράφου, εκδίδει απόφαση που επιτρέπει στο οικείο κράτος μέλος να εφαρμόσει παράταση των περιόδων που προσδιορίζονται στις παραγράφους 1 και 2, αντιστοίχως, όπως δικαιολογείται σε κάθε περίπτωση. Η παράταση είναι περιορισμένη ώστε να αντικατοπτρίζει την περίοδο κατά την οποία είναι πιθανόν να παραμείνει ανέφικτη η ανανέωση των κοινοτικών αδειών ή των βεβαιώσεων οδηγού. 
            
            
               Η Επιτροπή δημοσιεύει την απόφασή της στην Επίσημη Εφημερίδα. 
            
            
               Άρθρο 8
            
            
               Παράταση των προθεσμιών που προβλέπονται στον κανονισμό (ΕΚ) αριθ. 1073/2009
            
            
               1)Κατά παρέκκλιση από το άρθρο 4 παράγραφος 4 του κανονισμού 1073/2009, η ισχύς των κοινοτικών αδειών οι οποίες, σύμφωνα με την εν λόγω διάταξη, θα έληγαν μεταξύ της 1ης Μαρτίου 2020 και της 31ης Αυγούστου 2020 (περίοδος αναφοράς), θεωρείται ότι παρατείνεται για περίοδο έξι μηνών.
            
            
               2)Κατά παρέκκλιση από το άρθρο 8 παράγραφος 3 του κανονισμού (ΕΚ) αριθ. 1073/2009, οι αποφάσεις επί των αιτήσεων που υποβάλλονται από τους μεταφορείς μεταξύ 12ης Δεκεμβρίου 2019 και 31ης Αυγούστου 2020 (περίοδος αναφοράς) λαμβάνονται από την εκδίδουσα αρχή εντός έξι μηνών από την ημερομηνία υποβολής της αίτησης. Κατά παρέκκλιση από το άρθρο 8 παράγραφος 2 του κανονισμού (ΕΚ) αριθ. 1073/2009, οι αρμόδιες αρχές των κρατών μελών των οποίων έχει ζητηθεί η συμφωνία στο πλαίσιο τέτοιας αίτησης σύμφωνα με την παράγραφο 1 του εν λόγω άρθρου, κοινοποιούν στην εκδίδουσα αρχή την απόφασή τους επί της αίτησης εντός τριών μηνών.
            
            
               3)Όταν ένα κράτος μέλος διαπιστώνει ότι η ανανέωση των κοινοτικών αδειών είναι πιθανό να παραμείνει ανέφικτη και πέραν της 31ης Αυγούστου 2020 λόγω των μέτρων που έχει λάβει και που αποσκοπούν στην πρόληψη ή την ανάσχεση της εξάπλωσης της νόσου COVID-19, μπορεί να υποβάλει αιτιολογημένη αίτηση για την έγκριση παράτασης των περιόδων που ορίζονται στην εν λόγω παράγραφο. Η αίτηση αυτή μπορεί να αφορά την περίοδο αναφοράς ή την περίοδο των έξι μηνών ή και τις δύο. Υποβάλλεται στην Επιτροπή το αργότερο έως τις 15 Ιουλίου 2020.
            
            
               4)Όταν, κατόπιν αίτησης που υποβάλλεται σύμφωνα με την παράγραφο 3, η Επιτροπή διαπιστώσει ότι πληρούνται οι απαιτήσεις της εν λόγω παραγράφου, εκδίδει απόφαση που επιτρέπει στο οικείο κράτος μέλος να εφαρμόσει παράταση των περιόδων που προσδιορίζονται στην παράγραφο 1, όπως δικαιολογείται σε κάθε περίπτωση. Η παράταση είναι περιορισμένη ώστε να αντικατοπτρίζει την περίοδο κατά την οποία είναι πιθανόν να παραμείνει ανέφικτη η ανανέωση των κοινοτικών αδειών.
            
         
         
            
               Η Επιτροπή δημοσιεύει την απόφασή της στην Επίσημη Εφημερίδα.
            
            
               
            
               Άρθρο 9
            
            
               Παράταση των προθεσμιών που προβλέπονται στην οδηγία (ΕΕ) 2016/798
            
            
               1)Κατά παρέκκλιση από το άρθρο 10 παράγραφος 13 της οδηγίας 2016/798, οι προθεσμίες για την ανανέωση των ενιαίων πιστοποιητικών ασφάλειας τα οποία, σύμφωνα με την εν λόγω διάταξη, θα έληγαν μεταξύ της 1ης Μαρτίου 2020 και της 31ης Αυγούστου 2020 (περίοδος αναφοράς), θεωρείται ότι παρατείνονται για περίοδο έξι μηνών. Τα σχετικά ενιαία πιστοποιητικά ασφάλειας εξακολουθούν να ισχύουν αναλόγως.
            
            
               2)Κατά παρέκκλιση από το άρθρο 12 παράγραφος 2 της οδηγίας 2016/798, η ισχύς των εγκρίσεων ασφαλείας οι οποίες, σύμφωνα με την εν λόγω διάταξη, θα έληγαν μεταξύ της 1ης Μαρτίου 2020 και της 31ης Αυγούστου 2020 (περίοδος αναφοράς), θεωρείται ότι παρατείνεται για περίοδο έξι μηνών.
            
            
               3)Όταν ένα κράτος μέλος θεωρεί ότι η ανανέωση των ενιαίων πιστοποιητικών ασφάλειας που έχουν εκδοθεί σύμφωνα με το άρθρο 10 παράγραφος 8 της οδηγίας (ΕΕ) 2016/798 ή η παράταση της περιόδου ισχύος των εγκρίσεων ασφάλειας είναι πιθανό να παραμείνουν ανέφικτες και πέραν της 31ης Αυγούστου 2020 λόγω των μέτρων που έχει λάβει και που αποσκοπούν στην πρόληψη ή την ανάσχεση της εξάπλωσης της νόσου COVID-19, μπορεί να υποβάλει αιτιολογημένη αίτηση για την έγκριση παράτασης των περιόδων που ορίζονται στις παραγράφους 1 και 2, κατά περίπτωση. Η αίτηση αυτή μπορεί να αφορά τις περιόδους αναφοράς ή τις περιόδους των έξι μηνών ή και τις δύο. Υποβάλλεται στην Επιτροπή το αργότερο έως τις 15 Ιουλίου 2020.
            
            
               4)Όταν, κατόπιν αίτησης που υποβάλλεται σύμφωνα με την παράγραφο 3, η Επιτροπή διαπιστώσει ότι πληρούνται οι απαιτήσεις της εν λόγω παραγράφου, εκδίδει απόφαση που επιτρέπει στο οικείο κράτος μέλος να εφαρμόσει παράταση των περιόδων που προσδιορίζονται στις παραγράφους 1 και 2, αντιστοίχως, όπως δικαιολογείται σε κάθε περίπτωση. Η παράταση είναι περιορισμένη ώστε να αντικατοπτρίζει την περίοδο κατά την οποία είναι πιθανόν να παραμείνει ανέφικτη η ανανέωση των ενιαίων πιστοποιητικών ασφάλειας ή η παράταση της περιόδου ισχύος των εγκρίσεων ασφάλειας.
            
            
               Η Επιτροπή δημοσιεύει την απόφασή της στην Επίσημη Εφημερίδα.
            
            
               Άρθρο 10
            
            
               Παράταση των προθεσμιών που προβλέπονται στην οδηγία (ΕΕ) 2004/49/ΕΚ
            
            
               1)Κατά παρέκκλιση από το άρθρο 10 παράγραφος 5 της οδηγίας 2004/49/ΕΚ, οι προθεσμίες για την ανανέωση των πιστοποιητικών ασφάλειας τα οποία, σύμφωνα με την εν λόγω διάταξη, θα έληγαν μεταξύ της 1ης Μαρτίου 2020 και της 31ης Αυγούστου 2020 (περίοδος αναφοράς), θεωρείται ότι παρατείνονται για περίοδο έξι μηνών. Τα σχετικά πιστοποιητικά ασφάλειας εξακολουθούν να ισχύουν αναλόγως.
            
            
               2)Κατά παρέκκλιση από το άρθρο 11 παράγραφος 2 της οδηγίας 2004/49/ΕΚ, οι προθεσμίες για την ανανέωση των εγκρίσεων ασφάλειας οι οποίες, σύμφωνα με την εν λόγω διάταξη, θα έληγαν μεταξύ της 1ης Μαρτίου 2020 και της 31ης Αυγούστου 2020 (περίοδος αναφοράς), θεωρείται ότι παρατείνονται για περίοδο έξι μηνών. Οι σχετικές εγκρίσεις ασφάλειας εξακολουθούν να ισχύουν αναλόγως.
            
            
               3)Όταν ένα κράτος μέλος θεωρεί ότι η ανανέωση των πιστοποιητικών ασφαλείας ή των εγκρίσεων ασφάλειας είναι πιθανό να παραμείνει ανέφικτη και πέραν της 31ης Αυγούστου 2020 λόγω των μέτρων που έχει λάβει και που αποσκοπούν στην πρόληψη ή την ανάσχεση της εξάπλωσης της νόσου COVID-19, μπορεί να υποβάλει αιτιολογημένη αίτηση για την έγκριση παράτασης των περιόδων που ορίζονται στις παραγράφους 1 και 2, κατά περίπτωση. Η αίτηση αυτή μπορεί να αφορά τις περιόδους αναφοράς ή τις περιόδους των έξι μηνών ή και τις δύο. Υποβάλλεται στην Επιτροπή το αργότερο έως τις 15 Ιουλίου 2020.
            
            
               4)Όταν, κατόπιν αίτησης που υποβάλλεται σύμφωνα με την παράγραφο 3, η Επιτροπή διαπιστώσει ότι πληρούνται οι απαιτήσεις της εν λόγω παραγράφου, εκδίδει απόφαση που επιτρέπει στο οικείο κράτος μέλος να εφαρμόσει παράταση των περιόδων που προσδιορίζονται στις παραγράφους 1 και 2, αντιστοίχως, όπως δικαιολογείται σε κάθε περίπτωση. Η παράταση είναι περιορισμένη ώστε να αντικατοπτρίζει την περίοδο κατά την οποία είναι πιθανόν να παραμείνει ανέφικτη η ανανέωση των πιστοποιητικών ασφάλειας ή των εγκρίσεων ασφάλειας.
            
            
               Η Επιτροπή δημοσιεύει την απόφασή της στην Επίσημη Εφημερίδα.
            
            
               Άρθρο 11
            
            
               Παράταση των προθεσμιών που προβλέπονται στην οδηγία 2007/59/ΕΚ
            
            
               1)Κατά παρέκκλιση από το άρθρο 14 παράγραφος 5 της οδηγίας 2007/59/ΕΕ, η ισχύς των αδειών οι οποίες λήγουν μεταξύ της 1ης Μαρτίου 2020 και της 31ης Αυγούστου 2020 (περίοδος αναφοράς), θεωρείται ότι παρατείνεται για περίοδο έξι μηνών από την ημερομηνία λήξης ισχύος κάθε τέτοιας άδειας.
            
            
               2)Κατά παρέκκλιση από το άρθρο 16 και τα παραρτήματα II και III της οδηγίας 2007/59/ΕΚ, οι προθεσμίες για την ολοκλήρωση των περιοδικών ελέγχων οι οποίες, σύμφωνα με τις εν λόγω διατάξεις, θα έληγαν μεταξύ της 1ης Μαρτίου 2020 και της 31ης Αυγούστου 2020 (περίοδος αναφοράς), θεωρείται ότι παρατείνονται για περίοδο έξι μηνών σε κάθε περίπτωση. Οι άδειες που αναφέρονται στο άρθρο 14 και τα πιστοποιητικά που αναφέρονται στο άρθρο 15 της οδηγίας 2007/59/ΕΚ εξακολουθούν να ισχύουν αναλόγως.
            
         
         
            
               3)Όταν ένα κράτος μέλος θεωρεί ότι η ανανέωση των αδειών ή η ολοκλήρωση των περιοδικών ελέγχων είναι πιθανό να παραμείνουν ανέφικτες και πέραν της 31ης Αυγούστου 2020 λόγω των μέτρων που έχει λάβει και που αποσκοπούν στην πρόληψη ή την ανάσχεση της εξάπλωσης της νόσου COVID-19, μπορεί να υποβάλει αιτιολογημένη αίτηση για την έγκριση παράτασης των περιόδων που ορίζονται στις παραγράφους 1 και 2, κατά περίπτωση. Η αίτηση αυτή μπορεί να αφορά τις περιόδους αναφοράς ή τις περιόδους των έξι μηνών ή και τις δύο. Υποβάλλεται στην Επιτροπή το αργότερο έως τις 15 Ιουλίου 2020.
            
            
               4)Όταν, κατόπιν αίτησης που υποβάλλεται σύμφωνα με την παράγραφο 3, η Επιτροπή διαπιστώσει ότι πληρούνται οι απαιτήσεις της εν λόγω παραγράφου, εκδίδει απόφαση που επιτρέπει στο οικείο κράτος μέλος να εφαρμόσει παράταση των περιόδων που προσδιορίζονται στις παραγράφους 1 και 2, αντιστοίχως, όπως δικαιολογείται σε κάθε περίπτωση. Η παράταση είναι περιορισμένη ώστε να αντικατοπτρίζει την περίοδο κατά την οποία είναι πιθανόν να παραμείνει ανέφικτη η ανανέωση των αδειών ή η ολοκλήρωση των περιοδικών ελέγχων.
            
            
               Η Επιτροπή δημοσιεύει την απόφασή της στην Επίσημη Εφημερίδα.
            
            
               Άρθρο 12
            
            
               Παράταση των προθεσμιών που προβλέπονται στην οδηγία 2012/34/ΕΕ
            
            
               1)Κατά παρέκκλιση από το άρθρο 24 παράγραφος 3 της οδηγίας 2012/34/ΕΕ, η ισχύς των προσωρινών αδειών οι οποίες, σύμφωνα με την εν λόγω διάταξη, θα έληγαν μεταξύ της 1ης Μαρτίου 2020 και της 31ης Αυγούστου 2020 (περίοδος αναφοράς), θεωρείται ότι παρατείνεται για περίοδο έξι μηνών από την ημερομηνία λήξης ισχύος που αναφέρεται σε κάθε προσωρινή άδεια. 
            
            
               2)Κατά παρέκκλιση από το άρθρο 25 παράγραφος 2 της οδηγίας 2012/34/ΕΕ, ο φορέας έκδοσης των αδειών αποφασίζει επί των αιτήσεων που υποβάλλονται από τις 12 Ιανουαρίου 2020 έως τις 31 Αυγούστου 2020 το αργότερο εντός εννέα μηνών από την υποβολή όλων των σχετικών πληροφοριών, ιδίως δε των στοιχείων που αναφέρονται στο παράρτημα III.
            
            
               3)Όταν ένα κράτος μέλος θεωρεί ότι η άρση της αναστολής των αδειών ή η έκδοση νέων αδειών κατόπιν προηγούμενης ανάκλησης είναι πιθανόν να παραμείνουν ανέφικτες και πέραν της 31ης Αυγούστου 2020 λόγω των μέτρων που έχουν ληφθεί από κράτος μέλος και αποσκοπούν στην πρόληψη ή την ανάσχεση της εξάπλωσης της νόσου COVID-19, μπορεί να υποβάλει αιτιολογημένη αίτηση για την έγκριση παράτασης των περιόδων που ορίζονται στην παράγραφο 1. Η αίτηση αυτή μπορεί να αφορά την περίοδο αναφοράς ή την περίοδο των έξι μηνών ή και τις δύο. Υποβάλλεται στην Επιτροπή το αργότερο έως τις 15 Ιουλίου 2020. 
            
            
               4)Όταν, κατόπιν αίτησης που υποβάλλεται σύμφωνα με την παράγραφο 3, η Επιτροπή διαπιστώσει ότι πληρούνται οι απαιτήσεις της εν λόγω παραγράφου, εκδίδει απόφαση που επιτρέπει στο οικείο κράτος μέλος να εφαρμόσει παράταση των περιόδων που προσδιορίζονται στην παράγραφο 1, όπως δικαιολογείται σε κάθε περίπτωση. Η παράταση είναι περιορισμένη ώστε να αντικατοπτρίζει την περίοδο κατά την οποία είναι πιθανόν να παραμείνει ανέφικτη η άρση της αναστολής των αδειών ή η έκδοση νέων αδειών κατόπιν προηγούμενης ανάκλησης.
            
            
               Η Επιτροπή δημοσιεύει την απόφασή της στην Επίσημη Εφημερίδα.
            
            
               Άρθρο 13
            
            
               Αντιμετώπιση των αδειών σιδηροδρομικών επιχειρήσεων βάσει της οδηγίας 2012/34/ΕΕ σε περίπτωση έλλειψης χρηματοοικονομικής επιφάνειας 
            
            
               Κατά παρέκκλιση από το άρθρο 24 παράγραφος 1 της οδηγίας 2012/34/ΕΕ, εάν ο φορέας έκδοσης των αδειών έχει πεισθεί, κατά την περίοδο από την 1η Μαρτίου 2020 έως την 31η Αυγούστου 2020, ότι μια σιδηροδρομική επιχείρηση δεν μπορεί πλέον να συμμορφωθεί με τις απαιτήσεις σχετικά με την χρηματοοικονομική επιφάνεια που αναφέρονται στο άρθρο 20 της εν λόγω οδηγίας, μπορεί, κατά τη διάρκεια της περιόδου αυτής, να αποφασίσει να μην αναστείλει ή να μην ανακαλέσει την άδεια της σιδηροδρομικής επιχείρησης, εφόσον δεν διακυβεύεται η ασφάλεια και εφόσον υπάρχει ρεαλιστική προοπτική ικανοποιητικής χρηματοοικονομικής ανασυγκρότησης εντός των επόμενων έξι μηνών. Επανεξετάζει τις επιδόσεις της σχετικής σιδηροδρομικής επιχείρησης στο τέλος της εξάμηνης περιόδου και αποφασίζει κατά πόσο πρέπει να ανασταλεί ή να ανακληθεί η άδεια σύμφωνα με το άρθρο 24 παράγραφος 1 και κατά πόσον πρέπει να χορηγηθεί προσωρινή άδεια βάσει του άρθρου 24 παράγραφος 3 της εν λόγω οδηγίας.
            
            
               Άρθρο 14
            
            
               Παράταση των προθεσμιών που προβλέπονται στην οδηγία 96/50/ΕΚ
            
            
               1)Κατά παρέκκλιση από το άρθρο 6 παράγραφος 2 της οδηγίας 96/50/ΕΚ, οι προθεσμίες για την υποβολή σε ιατρικές εξετάσεις οι οποίες, σύμφωνα με την εν λόγω διάταξη, θα έληγαν μεταξύ της 1ης Μαρτίου 2020 και της 31ης Αυγούστου 2020 (περίοδος αναφοράς), θεωρείται ότι παρατείνονται για περίοδο έξι μηνών. Τα σχετικά πιστοποιητικά κυβερνήτη σκάφους εξακολουθούν να ισχύουν αναλόγως.
            
            
               2)Όταν ένα κράτος μέλος θεωρεί ότι η ολοκλήρωση των ιατρικών εξετάσεων είναι πιθανό να παραμείνει ανέφικτη και πέραν της 31ης Αυγούστου 2020 λόγω των μέτρων που έχει λάβει και που αποσκοπούν στην πρόληψη ή την ανάσχεση της εξάπλωσης της νόσου COVID-19, μπορεί να υποβάλει αιτιολογημένη αίτηση για την έγκριση παράτασης των περιόδων που ορίζονται στην παράγραφο 1, κατά περίπτωση. Η αίτηση αυτή μπορεί να αφορά την περίοδο αναφοράς ή την περίοδο των έξι μηνών ή και τις δύο. Υποβάλλεται στην Επιτροπή το αργότερο έως τις 15 Ιουλίου 2020. 
            
            
               3)Όταν, κατόπιν αίτησης που υποβάλλεται σύμφωνα με την παράγραφο 2, η Επιτροπή διαπιστώσει ότι πληρούνται οι απαιτήσεις της εν λόγω παραγράφου, εκδίδει απόφαση που επιτρέπει στο οικείο κράτος μέλος να εφαρμόσει παράταση των περιόδων που προσδιορίζονται στην παράγραφο 1, όπως δικαιολογείται σε κάθε περίπτωση. Η παράταση είναι περιορισμένη ώστε να αντικατοπτρίζει την περίοδο κατά την οποία είναι πιθανόν να παραμείνει ανέφικτη η υποβολή σε ιατρικές εξετάσεις. 
            
            
                  Η Επιτροπή δημοσιεύει την απόφασή της στην Επίσημη Εφημερίδα.
            
            
               Άρθρο 15
            
         
         
            
               Παράταση των προθεσμιών που προβλέπονται στην οδηγία (ΕΕ) 2016/1629
            
            
               1)Κατά παρέκκλιση από το άρθρο 10 της οδηγίας (ΕΕ) 2016/1629, η ισχύς των ενωσιακών πιστοποιητικών εσωτερικής ναυσιπλοΐας η οποία, σύμφωνα με την εν λόγω διάταξη, θα έληγε μεταξύ της 1ης Μαρτίου 2020 και της 31ης Αυγούστου 2020 (περίοδος αναφοράς), θεωρείται ότι παρατείνεται για περίοδο έξι μηνών.
            
            
               2)Κατά παρέκκλιση από το άρθρο 28 της οδηγίας (ΕΕ) 2016/1629, η ισχύς των εγγράφων που εμπίπτουν στο πεδίο εφαρμογής της εν λόγω οδηγίας και έχουν εκδοθεί από τις αρμόδιες αρχές των κρατών μελών βάσει της οδηγίας 2006/87/ΕΚ πριν από τις 6 Οκτωβρίου 2018, η οποία, σύμφωνα με τη διάταξη αυτή, θα έληγε μεταξύ της 1ης Μαρτίου 2020 και της 31ης Αυγούστου 2020 (περίοδος αναφοράς), θεωρείται ότι παρατείνεται για περίοδο έξι μηνών.
            
            
               3)Όταν ένα κράτος μέλος θεωρεί ότι η ανανέωση των ενωσιακών πιστοποιητικών εσωτερικής ναυσιπλοΐας είναι πιθανό να παραμείνει ανέφικτη και πέραν της 31ης Αυγούστου 2020 λόγω των μέτρων που έχει λάβει και που αποσκοπούν στην πρόληψη ή την ανάσχεση της εξάπλωσης της νόσου COVID-19, μπορεί να υποβάλει αιτιολογημένη αίτηση για την έγκριση παράτασης των περιόδων που ορίζονται στις παραγράφους 1 και 2, κατά περίπτωση. Η αίτηση αυτή μπορεί να αφορά τις περιόδους αναφοράς ή τις περιόδους των έξι μηνών ή και τις δύο. Υποβάλλεται στην Επιτροπή το αργότερο έως τις 15 Ιουλίου 2020.
            
            
               4)Όταν, κατόπιν αίτησης που υποβάλλεται σύμφωνα με την παράγραφο 3, η Επιτροπή διαπιστώσει ότι πληρούνται οι απαιτήσεις της εν λόγω παραγράφου, εκδίδει απόφαση που επιτρέπει στο οικείο κράτος μέλος να εφαρμόσει παράταση των περιόδων που προσδιορίζονται στις παραγράφους 1 και 2, αντιστοίχως, όπως δικαιολογείται σε κάθε περίπτωση. Η παράταση είναι περιορισμένη ώστε να αντικατοπτρίζει την περίοδο κατά την οποία είναι πιθανόν να παραμείνει ανέφικτη η ανανέωση των ενωσιακών πιστοποιητικών εσωτερικής ναυσιπλοΐας.
            
            
               Η Επιτροπή δημοσιεύει την απόφασή της στην Επίσημη Εφημερίδα.
            
            
               Άρθρο 16
            
            
               Παράταση των προθεσμιών που προβλέπονται στον κανονισμό (ΕΚ) αριθ. 725/2004
            
            
               1)Κατά παρέκκλιση από το άρθρο 3 παράγραφος 6 του κανονισμού (ΕΚ) αριθ. 725/2004, οι προθεσμίες για τη διενέργεια αξιολογήσεων ασφαλείας των λιμενικών εγκαταστάσεων οι οποίες, σύμφωνα με την εν λόγω διάταξη, θα έληγαν μεταξύ της 1ης Μαρτίου 2020 και της 31ης Αυγούστου 2020 (περίοδος αναφοράς), θεωρείται ότι παρατείνονται έως τις 30 Νοεμβρίου 2020.
            
            
               2)Κατά παρέκκλιση από το τμήμα 13.6 του παραρτήματος III μέρος B του κανονισμού (ΕΚ) αριθ. 725/2004, εάν το 2020 οι ασκήσεις ετοιμότητας δεν είναι δυνατόν να πραγματοποιηθούν εντός των τακτών χρονικών διαστημάτων που προβλέπονται στο εν λόγω τμήμα, θα πρέπει να διενεργηθούν τουλάχιστον δύο φορές κατά τη διάρκεια του εν λόγω έτους, με μέγιστο διάστημα έξι μηνών μεταξύ τους.
            
            
               3)Κατά παρέκκλιση από τα τμήματα 13.7 και 18.6 του παραρτήματος ΙΙΙ μέρος Β του κανονισμού (ΕΚ) αριθ. 725/2004, οι προθεσμίες των 18 μηνών για την πραγματοποίηση των διαφόρων τύπων ασκήσεων οι οποίες, σύμφωνα με τις εν λόγω διατάξεις, θα έληγαν μεταξύ της 1ης Μαρτίου 2020 και της 31ης Αυγούστου 2020 (περίοδος αναφοράς), θεωρείται ότι παρατείνονται κατά έξι μήνες σε κάθε περίπτωση, αλλά ποτέ πέραν της 31ης Δεκεμβρίου 2020.
            
            
               4)Για τους σκοπούς της απαίτησης που προβλέπεται στα τμήματα 13.7 και 18.6 του παραρτήματος ΙΙΙ μέρος Β του κανονισμού (ΕΚ) αριθ. 725/2004, σύμφωνα με την οποία οι διάφοροι τύποι ασκήσεων πρέπει να διενεργούνται τουλάχιστον μία φορά κάθε ημερολογιακό έτος, οι ασκήσεις που διεξάγονται το 2021 κατά τη διάρκεια της περιόδου που καλύπτεται από έγκριση δυνάμει της παραγράφου 5, θεωρείται ότι έχουν διενεργηθεί το 2020. Όταν ένα κράτος μέλος θεωρεί ότι η διενέργεια αξιολογήσεων ασφαλείας των λιμενικών εγκαταστάσεων ή των διαφόρων τύπων ασκήσεων που αναφέρονται στα τμήματα 13.7 και 18.6 του παραρτήματος ΙΙΙ μέρος Β του κανονισμού (ΕΚ) αριθ. 725/2004, είναι πιθανόν να παραμείνει ανέφικτη λόγω των μέτρων που έχει λάβει και που αποσκοπούν στην πρόληψη ή την ανάσχεση της εξάπλωσης της νόσου COVID-19, μπορεί να υποβάλει αιτιολογημένη αίτηση για την έγκριση παράτασης των περιόδων που ορίζονται στις παραγράφους 1 και 3, κατά περίπτωση. Η αίτηση αυτή μπορεί να αφορά τις περιόδους αναφοράς, την προθεσμία ή τις περιόδους των έξι μηνών ή συνδυασμούς αυτών. Υποβάλλεται στην Επιτροπή το αργότερο έως τις 15 Ιουλίου 2020.
            
            
               5)Όταν, κατόπιν αίτησης που υποβάλλεται σύμφωνα με την παράγραφο 4, η Επιτροπή διαπιστώσει ότι πληρούνται οι απαιτήσεις της εν λόγω παραγράφου, εκδίδει απόφαση που επιτρέπει στο οικείο κράτος μέλος να εφαρμόσει παράταση των περιόδων που προσδιορίζονται στις παραγράφους 1 και 3, αντιστοίχως, όπως δικαιολογείται σε κάθε περίπτωση. Η παράταση είναι περιορισμένη ώστε να αντικατοπτρίζει την περίοδο κατά την οποία είναι πιθανόν να παραμείνει ανέφικτη η διενέργεια αξιολογήσεων ασφαλείας των λιμενικών εγκαταστάσεων ή των διαφόρων τύπων ασκήσεων. 
            
            
               Η Επιτροπή δημοσιεύει την απόφασή της στην Επίσημη Εφημερίδα. 
            
            
               Άρθρο 17
            
            
               Παράταση των προθεσμιών που προβλέπονται στην οδηγία 2005/65/ΕΚ
            
            
               1)Κατά παρέκκλιση από το άρθρο 10 της οδηγίας 2005/65/ΕΚ, οι προθεσμίες για την αναθεώρηση των αξιολογήσεων ασφαλείας λιμένα και των σχεδίων ασφαλείας λιμένα οι οποίες, σύμφωνα με τις εν λόγω διατάξεις, θα έληγαν μεταξύ της 1ης Μαρτίου 2020 και της 31ης Αυγούστου 2020 (περίοδος αναφοράς), θεωρείται ότι παρατείνονται κατά έξι μήνες σε κάθε περίπτωση αλλά ποτέ πέραν της 30ής Νοεμβρίου 2020. 
            
            
               2)Κατά παρέκκλιση από το άρθρο 7 παράγραφος 7 και το παράρτημα ΙΙI της οδηγίας 2005/65, οι προθεσμίες των 18 μηνών για την ολοκλήρωση της κατάρτισης οι οποίες, σύμφωνα με το εν λόγω παράρτημα, θα έληγαν μεταξύ της 1ης Μαρτίου 2020 και της 31ης Αυγούστου 2020 (περίοδος αναφοράς), θεωρείται ότι παρατείνονται κατά έξι μήνες σε κάθε περίπτωση, αλλά ποτέ πέραν της 30ής Νοεμβρίου 2020. 
            
            
               3)Για τους σκοπούς της απαίτησης που προβλέπεται στο παράρτημα ΙΙΙ της οδηγίας  2005/65/ΕΚ, σύμφωνα με την οποία οι ασκήσεις εκπαίδευσης πρέπει να διενεργούνται τουλάχιστον μία φορά κάθε ημερολογιακό έτος, οι ασκήσεις που διεξάγονται το 2021 κατά τη διάρκεια της περιόδου που καλύπτεται από έγκριση δυνάμει της παραγράφου 4, θεωρείται ότι έχουν διενεργηθεί το 2020.
            
            
               4)Όταν ένα κράτος μέλος θεωρεί ότι η ολοκλήρωση της αναθεώρησης των αξιολογήσεων ασφαλείας λιμένα και των σχεδίων ασφαλείας λιμένα ή η ολοκλήρωση της εκπαίδευσης είναι πιθανό να παραμείνουν ανέφικτες λόγω των μέτρων που έχει λάβει και που αποσκοπούν στην πρόληψη ή την ανάσχεση της εξάπλωσης της νόσου COVID-19, μπορεί να υποβάλει αιτιολογημένη αίτηση για την έγκριση παράτασης των περιόδων που ορίζονται στις παραγράφους 1 και 2, κατά περίπτωση. Η αίτηση αυτή μπορεί να αφορά τις περιόδους αναφοράς ή τις περιόδους των έξι μηνών ή και τις δύο. Υποβάλλεται στην Επιτροπή το αργότερο έως τις 15 Ιουλίου 2020.
            
         
         
            
               5)Όταν, κατόπιν αίτησης που υποβάλλεται σύμφωνα με την παράγραφο 3, η Επιτροπή διαπιστώσει ότι πληρούνται οι απαιτήσεις της εν λόγω παραγράφου, εκδίδει απόφαση που επιτρέπει στο οικείο κράτος μέλος να εφαρμόσει παράταση των περιόδων που προσδιορίζονται στις παραγράφους 1 ή 2, αντιστοίχως, όπως δικαιολογείται σε κάθε περίπτωση. Η παράταση είναι περιορισμένη ώστε να αντικατοπτρίζει την περίοδο κατά την οποία είναι πιθανόν να παραμείνει ανέφικτη η ολοκλήρωση της αναθεώρησης των αξιολογήσεων ασφαλείας λιμένα και των σχεδίων ασφαλείας λιμένα ή η ολοκλήρωση της εκπαίδευσης.
            
            
               Η Επιτροπή δημοσιεύει την απόφασή της στην Επίσημη Εφημερίδα.
            
            
               Άρθρο 18
            
            
               Έναρξη ισχύος
            
            
               Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης.
            
            
               Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            
            
               Βρυξέλλες,
            
            
               
                  Για το Ευρωπαϊκό Κοινοβούλιο
                        Για το Συμβούλιο
               
               
                  Ο Πρόεδρος
                        Ο Πρόεδρος
               
            
         
         
            
                  
                     (1)
                  
                        Κανονισμός (ΕΚ) αριθ. 561/2006 του Ευρωπαϊκού Κοινοβουλίου και του Συμβουλίου, της 15ης Μαρτίου 2006, για την εναρμόνιση ορισμένων κοινωνικών διατάξεων στον τομέα των οδικών μεταφορών και για την τροποποίηση των κανονισμών (ΕΟΚ) αριθ. 3821/85 και (ΕΚ) αριθ. 2135/98 του Συμβουλίου καθώς και για την κατάργηση του κανονισμού (ΕΟΚ) αριθ. 3820/85 του Συμβουλίου (ΕΕ L 102 της 11.4.2006, σ. 1). 
               
               
                  
                     (2)
                  
                        ΕΕ L 226 της 10.9.2003, σ. 4.
               
               
                  
                     (3)
                  
                        ΕΕ L 403 της 30.12.2006, σ. 18.
               
               
                  
                     (4)
                  
                        ΕΕ L 60 της 28.2.2014, σ. 1.
               
               
                  
                     (5)
                  
                        ΕΕ L 127 της 29.4.2014, σ. 51.
               
               
                  
                     (6)
                  
                        EE L 300 της 14.11.2009, σ. 51.
               
               
                  
                     (7)
                  
                        ΕΕ L 300 της 14.11.2009, σ. 72.
               
               
                  
                     (8)
                  
                        ΕΕ L 300 της 14.11.2009, σ. 88.
               
               
                  
                     (9)
                  
                        ΕΕ L 138 της 26.5.2016, σ. 102.
               
               
                  
                     (10)
                  
                        ΕΕ L 164 της 30.4.2004, σ. 44.
               
               
                  
                     (11)
                  
                        ΕΕ L 315 της 3.12.2007, σ. 51.
               
               
                  
                     (12)
                  
                        EE L 343 της 14.12.2012, σ. 32.
               
               
                  
                     (13)
                  
                        ΕΕ L 235 της 17.9.1996, σ. 31.
               
               
                  
                     (14)
                  
                        ΕΕ L 252 της 16.9.2016, σ. 118.
               
               
                  
                     (15)
                  
                        ΕΕ L 389 της 30.12.2006, σ. 1.
               
               
                  
                     (16)
                  
                        ΕΕ L 129 της 29.4.2004, σ. 6.
               
               
                  
                     (17)
                  
                        EE L 310 της 25.11.2005, σ. 28.
               
               
                  
                     (18)
                  
                        ΕΕ C […] της […], σ. […].
               
               
                  
                     (19)
                  
                        ΕΕ C […] της […], σ. […].
               
               
                  
                     (20)
                  
                        Οδηγία 2003/59/ΕΚ του Ευρωπαϊκού Κοινοβουλίου και του Συμβουλίου, της 15ης Ιουλίου 2003, σχετικά με την αρχική επιμόρφωση και την περιοδική κατάρτιση των οδηγών ορισμένων οδικών οχημάτων τα οποία χρησιμοποιούνται για τη μεταφορά εμπορευμάτων ή επιβατών, για την τροποποίηση του κανονισμού (ΕΟΚ) αριθ. 3820/85 του Συμβουλίου και της οδηγίας 91/439/ΕΟΚ του Συμβουλίου και για την κατάργηση της οδηγίας 76/914/ΕΟΚ του Συμβουλίου (ΕΕ L 226 της 10.9.2003, σ. 4).
               
               
                  
                     (21)
                  
                        Οδηγία 2006/126/ΕΚ του Ευρωπαϊκού Κοινοβουλίου και του Συμβουλίου, της 20ής Δεκεμβρίου 2006, για την άδεια οδήγησης (ΕΕ L 403 της 30.12.2006, σ. 18).
               
               
                  
                     (22)
                  
                        Κανονισμός (ΕΕ) αριθ. 165/2014 του Ευρωπαϊκού Κοινοβουλίου και του Συμβουλίου, της 4ης Φεβρουαρίου 2014, για τους ταχογράφους στον τομέα των οδικών μεταφορών, ο οποίος καταργεί τον κανονισμό (ΕΟΚ) αριθ. 3821/85 του Συμβουλίου σχετικά με τη συσκευή ελέγχου στον τομέα των οδικών μεταφορών και τροποποιεί τον κανονισμό (ΕΚ) αριθ. 561/2006 του Ευρωπαϊκού Κοινοβουλίου και του Συμβουλίου για την εναρμόνιση ορισμένων κοινωνικών διατάξεων στον τομέα των οδικών μεταφορών (ΕΕ L 60 της 28.2.2014, σ. 1).
               
               
                  
                     (23)
                  
                        Κανονισμός (ΕΚ) αριθ. 561/2006 του Ευρωπαϊκού Κοινοβουλίου και του Συμβουλίου, της 15ης Μαρτίου 2006, για την εναρμόνιση ορισμένων κοινωνικών διατάξεων στον τομέα των οδικών μεταφορών και για την τροποποίηση των κανονισμών (ΕΟΚ) αριθ. 3821/85 και (ΕΚ) αριθ. 2135/98 του Συμβουλίου καθώς και για την κατάργηση του κανονισμού (ΕΟΚ) αριθ. 3820/85 του Συμβουλίου (ΕΕ L 102 της 11.4.2006, σ. 1).
               
               
                  
                     (24)
                  
                        Οδηγία 2002/15/ΕΚ του Ευρωπαϊκού Κοινοβουλίου και του Συμβουλίου, της 11ης Μαρτίου 2002, για την οργάνωση του χρόνου εργασίας των εκτελούντων κινητές δραστηριότητες οδικών μεταφορών (ΕΕ L 80 της 23.3.2002, σ. 35).
               
               
                  
                     (25)
                  
                        Οδηγία 2014/45/ΕΕ του Ευρωπαϊκού Κοινοβουλίου και του Συμβουλίου, της 3ης Απριλίου 2014, για τον περιοδικό τεχνικό έλεγχο των μηχανοκίνητων οχημάτων και των ρυμουλκουμένων τους και για την κατάργηση της οδηγίας 2009/40/ΕΚ (ΕΕ L 127 της 29.4.2014, σ. 51).
               
               
                  
                     (26)
                  
                        Κανονισμός (ΕΚ) αριθ. 1071/2009 του Ευρωπαϊκού Κοινοβουλίου και του Συμβουλίου, της 21ης Οκτωβρίου 2009, σχετικά με τη θέσπιση κοινών κανόνων όσον αφορά τους όρους που πρέπει να πληρούνται για την άσκηση του επαγγέλματος του οδικού μεταφορέα και για την κατάργηση της οδηγίας 96/26/ΕΚ του Συμβουλίου (ΕΕ L 300 της 14.11.2009, σ. 51).
               
               
                  
                     (27)
                  
                        Κανονισμός (ΕΚ) αριθ. 1072/2009 του Ευρωπαϊκού Κοινοβουλίου και του Συμβουλίου, της 21ης Οκτωβρίου 2009, για τους κοινούς κανόνες πρόσβασης στην αγορά διεθνών οδικών εμπορευματικών μεταφορών (ΕΕ L 300 της 14.11.2009, σ. 72).
               
               
                  
                     (28)
                  
                        Κανονισμός (ΕΚ) αριθ. 1073/2009 του Ευρωπαϊκού Κοινοβουλίου και του Συμβουλίου, της 21ης Οκτωβρίου 2009, για τη θέσπιση κοινών κανόνων πρόσβασης στη διεθνή αγορά μεταφορών με πούλμαν και λεωφορεία και την τροποποίηση του κανονισμού (ΕΚ) αριθ. 561/2006 (ΕΕ L 300 της 14.11.2009, σ. 88).
               
               
                  
                     (29)
                  
                        Οδηγία (ΕΕ) 2016/798 του Ευρωπαϊκού Κοινοβουλίου και του Συμβουλίου, της 11ης Μαΐου 2016, για την ασφάλεια των σιδηροδρόμων (ΕΕ L 138 της 26.5.2016, σ. 102).
               
               
                  
                     (30)
                  
                        Οδηγία 2004/49/ΕΚ του Ευρωπαϊκού Κοινοβουλίου και του Συμβουλίου, της 29ης Απριλίου 2004, για την ασφάλεια των κοινοτικών σιδηροδρόμων, η οποία τροποποιεί την οδηγία 95/18/ΕΚ του Συμβουλίου σχετικά με τις άδειες σε σιδηροδρομικές επιχειρήσεις και την οδηγία 2001/14/ΕΚ σχετικά με την κατανομή της χωρητικότητας των σιδηροδρομικών υποδομών και τις χρεώσεις για τη χρήση σιδηροδρομικής υποδομής καθώς και με την πιστοποίηση ασφάλειας (ΕΕ L 164 της 30.4.2004, σ. 44).
               
               
                  
                     (31)
                  
                        Οδηγία 2007/59/ΕΚ του Ευρωπαϊκού Κοινοβουλίου και του Συμβουλίου, της 23ης Οκτωβρίου 2007, σχετικά με την πιστοποίηση του προσωπικού οδήγησης μηχανών έλξης και συρμών στο σιδηροδρομικό σύστημα της Κοινότητας (ΕΕ L 315 της 3.12.2007, σ. 51).
               
               
                  
                     (32)
                  
                        Οδηγία 2012/34/ΕΕ του Ευρωπαϊκού Κοινοβουλίου και του Συμβουλίου, της 21ης Νοεμβρίου 2012, για τη δημιουργία ενιαίου ευρωπαϊκού σιδηροδρομικού χώρου (ΕΕ L 343 της 14.12.2012, σ. 32).
               
               
                  
                     (33)
                  
                        Οδηγία 96/50/ΕΚ του Συμβουλίου, της 23ης Ιουλίου 1996, σχετικά με την εναρμόνιση των προϋποθέσεων απόκτησης εθνικού πιστοποιητικού κυβερνήτη σκάφους εσωτερικής ναυσιπλοΐας για τη μεταφορά εμπορευμάτων και προσώπων στην Κοινότητα (ΕΕ L 235 της 17.9.1996, σ. 31).
               
               
                  
                     (34)
                  
                        Οδηγία (ΕΕ) 2016/1629 του Ευρωπαϊκού Κοινοβουλίου και του Συμβουλίου, της 14ης Σεπτεμβρίου 2016, σχετικά με τη θέσπιση τεχνικών προδιαγραφών για τα πλοία εσωτερικής ναυσιπλοΐας, την τροποποίηση της οδηγίας 2009/100/ΕΚ και την κατάργηση της οδηγίας 2006/87/ΕΚ (ΕΕ L 252 της 16.9.2016, σ. 118).
               
               
                  
                     (35)
                  
                        Οδηγία 2006/87/ΕΚ του Ευρωπαϊκού Κοινοβουλίου και του Συμβουλίου, της 12ης Δεκεμβρίου 2006, σχετικά με τη θέσπιση τεχνικών προδιαγραφών για τα πλοία εσωτερικής ναυσιπλοΐας και την κατάργηση της οδηγίας 82/714/ΕΟΚ του Συμβουλίου (ΕΕ L 389 της 30.12.2006, σ. 1).
               
               
                  
                     (36)
                  
                        Κανονισμός (ΕΚ) αριθ. 725/2004 του Ευρωπαϊκού Κοινοβουλίου και του Συμβουλίου, της 31ης Μαρτίου 2004, για τη βελτίωση της ασφάλειας στα πλοία και στις λιμενικές εγκαταστάσεις (ΕΕ L 129 της 29.4.2004, σ. 6).
               
               
                  
                     (37)
                  
                        Οδηγία 2005/65/ΕΚ του Ευρωπαϊκού Κοινοβουλίου και του Συμβουλίου, της 26ης Οκτωβρίου 2005, σχετικά με την ενίσχυση της ασφαλείας των λιμένων (ΕΕ L 310 της 25.11.2005, σ. 28).